Jo ohala ma juakali e chuny boma ma Kisumu oyudo fuong’ruok. – Sky Fm\nJo ohala ma juakali e chuny boma ma Kisumu oyudo fuong’ruok.\nBy Raymond Jowi.\nJo ohala ma osebedo ka timo ohendnigi e kar ohala ma juakali e chuny boma ma Kisumo koroni to nyalo yudo fuong’ruok kendo dhi nyime gi chenro magi mar ohala maonge luoro mar ni inyalo muk kendo keth mwandu gi.\nMae kaluwore gi okang’ mane okau mar choro nyime thuolo mar daro jo ohala go kowuk e chik mane ogolnegi kod duol mar pur kod ohala(Agricultural finance corporation) ma gin e weg loo ma jo ohala go use.\nDuol onogo yande ne jochiwo ne jo ohala go ndalo abirio mondo gidar chik mane ogolnegi tarik 13 dweni.\nKata kamano kaluwore gi yuak mar jo ohala go mondo chor negi nyime thuolo mar daro gi ne jochuno gavana ma kaunti ma Kisumu Ngire Peter Anyang’ Nyong’o kaachiel koda ma en MCA ma Railways Ward Migosi David Arao mondo ne bag romo kod tend riwruogno mar weche pur kod ohala e yudo lwasi mar keto winjruok\nRomo no ne jonyuolo olemo tok ne winjruok bedo kendo kweth ariyo go yiere mar choro nyime chenro mar daro jo ohala go kod dweche auchiel\nKa ne oloso e wi chenro ni ma en MCA ma Railways Ward ma kar ohala no yudre ne ojiwo jo ohala go mondo odhi nyime timo ohendnigi maonge luoro e kinde ma sirkal mar kaunti no ma Kisumo dhi nyime rango okenge mong’ith e yudo chenro ma kare ma inyalo bi dargi go ma onge lal to kod kethruok mwandu.


Zaburi 19 - Holy Bible [Luo Bible 2020] - (Zab 19)\nKuom jatend wer. Zaburi mar Daudi. Polo hulo duongʼ mar Nyasaye; kor polo nyiso tich mar lwete.\nOdiechiengʼ kodiechiengʼ gilando wach; otieno kotieno ginyiso rieko.\nGionge dhok kata weche kata dwondgi ok winji.\nKata kamano dwondgi chopo kuonde duto e piny, wechegi osechopo nyaka e tunge piny. Osechungo hema e kor polo ne wangʼ chiengʼ,\nmachalo gi wuon kisera mothinyore oko kawuok e ode mar mor, kendo mana ka jangʼwech mongirore moil moikore ni chako ngʼwech.\nOwuok gie tungʼ polo konchiel, kendo olworore nyaka komachielo; onge gima opondo ne liet mare.\nChik Jehova Nyasaye longʼo chuth, odwogo chuny. Buche mag Jehova Nyasaye gin adiera, gimiyo joma riekogi tin bedo mariek.\nChike mag Jehova Nyasaye nikare, gichiwo mor ne chuny. Chike mag Jehova Nyasaye rieny, gichiwo ler ne wangʼ.\nLuoro Jehova Nyasaye en gima ber, mosiko nyaka chiengʼ. Buche mag Jehova Nyasaye gin adier kendo gin kare kargi giduto.\nGibeyo moloyo dhahabu, moloyo dhahabu malerie moloyo; gimit moloyo mor kich moa e pedni.\nGin ema gimiyo jatichni bedo motangʼ; kendo bedogi kanyo kelo pok maduongʼ.\nEn ngʼa manyalo ngʼeyo kethone mopondo? Wena kethoga mopondo.\nBende gengʼ jatichni kuom richo mag wich teko; mad kik gibed gi loch kuoma. Eka anabed maonge ketho, anabed ka aonge gi ketho chik moro maduongʼ.\nMad weche mawuok e dhoga, kod paro manie chunya, obed malongʼo e nyimi, yaye Jehova Nyasaye, Lwandana kendo Jawarna.


‘Mich ma Nyasaye Chiwo Nono Mokalo Awacha’ | Puonjruok\nOhinga mar Jarito—Gocho mar Puonjruok | Januar 2016\nSOM E Acholi Albanian Amharic Angolan Sign Language Arabic Armenian Armenian (Ma Imbo) Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga (Malawi) Chitumbuka Chokwe Chuvash Croatian Czech Danish Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Ecuadorian Dhok mar Ranyisi ma Finnish Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Mexican Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Russian Dhok mar Ranyisi ma Spanish Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Dutch Estonian Faransa Fijian Finnish Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Ibanag Icelandic Iloko Indonesian Italian Japanese Javanese Kannada Kikamba Kikuyu Kinyarwanda Kirghiz Kiribati Kirundi Kisungu Korean Kurdish Kurmanji (Caucasus) Kurdish Kurmanji (Cyrillic) Lamba Latvian Lithuanian Luganda Lukhonzo Macedonia Macua Malagasy Malay Malayalam Marathi Maya Mixe Mongolian Moore Ndau Ndebele (Zimbabwe) Nepali Ngangela Nias Norwegian Nyungwe Oromo Ossetian Pangasinan Papiamento (Aruba) Papiamento (Curacao) Persian Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Vietnamese Waray-Waray Wolaita Zande Zapotec (Isthmus)\nNyis ni Imor gi ‘Mich ma Nyasaye Chiwo Nono Mokalo Awacha’\n“Erokamano odhi ne Nyasaye nikech michne ma ochiwo nono mokalo awacha.”—2 KOR. 9:15.\nWENDE: 53, 18\nHera ma Kristo oherowago chwalowa timo ang’o?\nHera ma Nyasaye oherowago jiwowa nade hero owetewa?\nAng’o momiyo bedo ni Nyasaye weyonwaga richowa, onego ojiwwa wawe ne owetewa kethogi?\n1, 2. (a) ‘Mich ma Nyasaye chiwo nono mokalo awacha’ oriwo ang’o? (b) Gin penjo mage ma wabiro nono e sulani?\nKANE Jehova ooro Wuode ma miderma e piny, nochiwo mich ma ne dhi bedo maduong’ie mogik ma nyiso kaka oherowa. (Joh. 3:16; 1 Joh. 4:9, 10) Jaote Paulo luongo michno ni ‘mich ma Nyasaye chiwo nono mokalo awacha.’ (2 Kor. 9:15) Ang’o momiyo notiyo gi wechego?\n2 Paulo nong’eyo ni singo mabeyo duto mag Nyasaye ne dhi chopo mana kokalo kuom misango makare ma Kristo nochiwo. (Som 2 Jo-Korintho 1:20.) Omiyo, ‘mich ma Nyasaye chiwo nono mokalo awacha’ oriwo gik mabeyo duto kod hera mosiko ma ne odhi nyisowa kokalo kuom Yesu. Kiwacho adier, en mich maber miwuoro ma dhano ok nyal lero tiende e yo makare chuth kata gitem ma chalo nade. Mich ma nomiwano onego omi watim ang’o? To michno onego ochwalwa waikre nade ne Rapar mar tho Kristo ma ibiro tim chieng’ Tich Adek tarik 23 dwe mar Mach e higa mar 2016?\nMICH MAKENDE MA NYASAYE NOMIYO DHANO\n3, 4. (a) Iwinjoga nade sama ng’ato omiyi mich moro? (b) Ere kaka mich makende ma ng’ato omiyi nyalo loko ngimani?\n3 Onge kiawa ni ibedoga mamor ka ng’ato omiyi mich moro. Kata kamano, nitie mich moko ma inyalo kawo mapek nikech ginyalo kelo lokruok e ngimani. Kuom ranyisi, par ane ni ong’adni buch tho nikech odonjni ni itimo tim njore moro. Apoya nono, ng’ato ma ikia wuok e kind oganda kendo ochiwore mondo okume e loyi. Oikore kata mana tho ma kari! Tim makendeno biro miyo iwinj nade?\n4 Ka ng’ato onyisi ni oheri e yo ma chalo kamano, onge kiawa ni mano biro chwali mondo ilok timbeni kod yo midakgo. Mano biro jiwi mondo imed bedo jachiwo, iher jomoko, kendo ing’won ne ng’at ang’ata mosegachwanyi. E ngimani duto, ibiro neno ni in gi gop ng’at ma noyie thonicha.\n5. Ang’o momiyo mich mar rawar ma Nyasaye nomiyowa duong’ moloyo mich mamoko duto?\n5 Kata kamano, mich ma Jehova osemiyowa kokalo kuom Kristo duong’ moloyo mich mowuo kuome e ranyisi ma wasewuoyeno. (1 Pet. 3:18) Ne ane gimomiyo. Nikech ne wayudo richo kuom Adam, waduto wan e bwo kum mar tho. (Rumi 5:12) Gima ber en ni Jehova noloso chenro mondo Yesu obi e piny mondo “obil tho ne ji duto.” (Hib. 2:9) Jehova ne ok oreso ngimawa ma sani kende, to noketo mise mar tieko chuth gima kelonwaga tho. (Isa. 25:7, 8; 1 Kor. 15:22, 26) Ji duto ma keto yie kuom Yesu biro yudo ngima mochwere mopong’ gi mor kod kuwe e pinyka, ka gin raia mag Pinyruodh Nyasaye ma Kristo lochee ka Jokristo mowal bende locho kode e Pinyruodhno. (Rumi 6:23; Fwe. 5:9, 10) Mich ma Jehova nomiyowano, biro miyo wayud gueth mage mamoko?\n6. (a) Gin gueth mage ma igeno ahinya yudo motudore gi mich ma Jehova omiyowa? (b) Wach ane gik moko adek ma mich ma Nyasaye omiyowa biro chwalowa mondo watim.\n6 Mich moa kuom Jehova oriwo tiekonwa tuoche, loko pinywani obed paradiso, kendo chiero jomotho. (Isa. 33:24; 35:5, 6; Joh. 5:28, 29) Wahero Jehova gi Wuode mogeno ahinya nikech gimiyowa ‘mich mochiw nono mokalo awacha.’ Kata kamano, penjo ma pod wapenjore en niya, Hera ma Nyasaye oherowago, biro chwalowa watim ang’o? We wane ane kaka hera moherowagono miyo (1) waluwo ondamo mag Kristo Yesu machiegni kaka nyalore, (2) wahero owetewa, kendo miyo (3) waweyo ne jomoko kethogi kowuok e chunywa.\n“HERA MAR KRISTO CHUNOWA”\n7, 8. Hera ma Kristo oherowago miyo wawinjo nade, to mano onego ochwalwa watim ang’o?\n7 Mokwongo, nyaka wadag e yo ma moro Kristo Yesu. Jaote Paulo noluwo niya: “Hera mar Kristo chunowa.” (Som 2 Jo-Korintho 5:14, 15.) Paulo nofwenyo ni ok wanyal wacho ni warwako hera makende ma Kristo nonyisowa, ka ok gimoro ochwalowa kata ochunowa dak e yo modwaro. Ka waparo e yo matut gima Jehova osetimonwa kendo chunywa mor nikech herane, wabiro tiyo gi ngimawa e yo ma Kristo Yesu oyiego. Ere kaka wanyalo timo mano?\n8 Joma ohero Jehova temo kar nyalogi mondo giluw ranyisi mar Kristo, ka giluwo ondamoge machiegni. (1 Pet. 2:21; 1 Joh. 2:6) Wanyiso ni wahero Nyasaye gi Kristo kuom winjogi. Yesu nowacho niya: “Ng’ato ang’ata ma nigi chikena kendo ma ritogi, mano e ng’at mohera. Kamano bende, ng’ato ang’ata mohera, Wuora biro here, kendo abiro here, mi ananyisrane ayanga.”—Joh. 14:21; 1 Joh. 5:3.\n9. Gin gik mage ma thung’owaga?\n9 E kinde mag Rapar, ber paro matut yo ma watiyogo gi ngimawa. Penjri ane kama: ‘Gin kuonde mage ma atime maber e luwo ondamo mag Kristo Yesu? To gin kuonde mage monego atimie dongruok?’ Nonruok e yo ma kamano dwarore ahinya nikech wadak e piny ma thung’owa mondo waluw yorege. (Rumi 12:2) Ka ok watang’, wanyalo po ka waluwo jopuonj mag pinyni, joma nigi huma, kod joma ong’ere e weche tuke. (Kol. 2:8; 1 Joh. 2:15-17) Ere kaka wanyalo geng’o gik ma kamago kik timrenwa?\n10. Gin penjo mage ma wanyalo penjore e kinde Raparni, to dwoko mag penjogo onego ochwalwa watim ang’o? (Ne picha manie chak sulani.)\n10 Kinde mag Rapargi nyalo miyowa thuolo mar nono lewni ma warwako, sinembe ma waneno, thumbe ma wawinjo, samoro gik ma wakano e kompyuta magwa, simbewa, kaachiel gi tablet magwa. Sama inono lewni ma irwako, penjri ane kama: ‘Dabed ni adhi kama Yesu nitiere, be chunya nyalo chanda ka arwako lawni?’ (Som 1 Timotheo 2:9, 10.) ‘Kapo ni arwake, be ji duto biro fwenyo ayanga ni an jalup Kristo Yesu?’ Wanyalo penjore penjogo bende kodok korka sinembe ma waneno kod thumbe ma wawinjo. ‘Be Yesu nyalo bedo ma mor koneno sinemani kata kowinjo thumni? Ka po ni Yesu okwaya simba kata tabletna, be wiya biro kuot koneno gik manie iye?’ To ka po ni ihero tugo moro mar kompyuta, penjri ane niya: ‘Be dhoga nyalo moko sama atemo lero ne Yesu gimomiyo tugono mora?’ Hera ma waherogo Jehova onego omi wawere gi gimoro amora ma ok owinjore gi jalup Kristo kata bed ni timo kamano tek ma chalo nade. (Tich 19:19, 20) Ka ne wachiwo ngimawa ne Nyasaye, ne wasingore ni ok wabi dak ne wan wawegi to ne Kristo. Omiyo, ok onego wamakre gi gimoro amora ma nyalo monowa luwo ondamo mag Kristo.—Mat. 5:29, 30; Fil. 4:8.\n11. (a) Hera ma waherogo Jehova gi Yesu jiwowa nade e tij lendo? (b) Ere kaka hera ma wan-go nyalo miyo wakony jomoko e kanyakla?\n11 Hera ma waherogo Yesu bende jiwowa mondo walend gi chunywa duto kendo walok ji obed jopuonjrene. (Mat. 28:19, 20; Luka 4:43) Kinde mag Rapar, wabiro bedo gi thuolo mar bedo jopainia makonyo ka walendo kuom seche 30 kata 50. Be inyalo loso chenro maber mondo ibed painia makonyo? Owadwa moro ma jahigni 84 ma bende chiege nosetho ne paro ni ok onyal bedo painia makonyo nikech hike ne ng’eny kendo midekre ne chande. Kata kamano, jopainia ma ne gidakgo e alworagi ne oriwore mondo okonye. Ne gichung’ne e yore mag wuoth kendo ne giyiero alwora ma ne onyalo lende to mano nokonye chopo seche 30 mana kaka nogombo. Be inyalo konyo ng’ato e kanyaklau mondo obed painia makonyo e kinde Rapar mondo oyud mor ma bedoe kuom timo kamano? En adier ni jomoko kuomwa ok nyal bedo jopainia makonyo. Ka en kamano, wanyalo tiyo gi thuolo kod teko ma wan-go mondo wamed chiwore e pako Jehova. Ka watimo kamano, to wanyiso ni hera mar Kristo chwalowa mana kaka nochwalo Paulo. Hera ma Nyasaye oherowago biro chwalowa mondo watim ang’o kendo?\n12. Hera ma Nyasaye oherowago jiwowa timo ang’o?\n12 Mar ariyo, jaote Johana nong’eyo ni hera ma Nyasaye oherowago ne dhi chwalowa mondo waher owetewa. Nondiko niya: “Un joma ahero, ka kamano e kaka Nyasaye noherowa, kare wan bende onego waherre e kindwa.” (1 Joh. 4:7-11) Ka wadwaro mondo Nyasaye oherwa, nyaka wayie ni wan bende wan gi ting’ mar hero owetewa. (1 Joh. 3:16) Gin yore mage ma wanyalo nyisogo ni wahero owetewa?\n13. Yesu noketo ranyisi mane kodok korka hero jomamoko?\n13 Par ane ranyisi mar Yesu. E kinde ma ne en e piny, nodewo ahinya jochan. Nokonyo joma ne nigi kit tuoche mopogore opogore kaka rong’onde, mwofni, rodin, kod momni. (Mat. 11:4, 5) Yesu ne mor ahinya puonjo joma ne nigi riyo mar ng’eyo wach Nyasaye ma jotend dinde mag Jo-Yahudi ne kawo ni gin “joma osekuong’.” (Joh. 7:49) Nohero joma ngimagi ne ni pinygo kendo notiyo matek mondo okonygi.—Mat. 20:28.\nBe inyalo konyo owadwa kata nyaminwa moro ma hike ng’eny e tij lendo? (Ne paragraf mar 14)\n14. En ang’o ma inyalo timo mondo inyis ni ihero Jokristo weteni?\n14 Kinde mag Rapar miyowa thuolo mar luwo ranyisi mar Yesu kuom paro owete gi nyiminewa ma wan-go e kanyakla. Sama watimo kamano, wabiro fwenyo joma wanyalo konyo. Samoro nitie owete gi nyimine ma hikgi oseniang’ ma diher ni okonygi. Be inyalo limogi? Be inyalo teronegi chiemo, konyogi timo tije mag ot, ting’ogi gi mtoka kiterogi e chokruok, kata gwelogi mondo gilend kodi? (Som Luka 14:12-14.) Nyaka wawe hera ma Nyasaye oherowago ochwalwa mondo wakony kendo wanyis ni wahero owetewa.\nKECH OWETEWA GI NYIMINEWA\n15. En ang’o ma nyaka wang’e waduto?\n15 Mar adek, hera ma Jehova oherowago onego ochwalwa wang’won ne owete gi nyiminewa. Kaka nyikwa Adam, waduto ne onyuolwa e richo kendo watho nikech richono. Onge ng’ato ang’ata kuomwa ma nyalo wacho ni, “An rawar ok obadha.” Ng’wono mogundho ma Jehova nyiso dhano kokalo kuom Kristo, en gima dhano duto dwaro kata obed jatich Nyasaye mochung’ motegno ma chalo nade. Gima nyaka wang’e en ni waduto osewenwa gowi maduong’ ahinya. Ang’o momiyo mano en wach maduong’? Dwoko yudore e achiel kuom ngeche ma ne Yesu ogoyo.\n16, 17. (a) Ang’o ma wanyalo puonjore e wi ngero ma Yesu nogoyo e wi ruoth kod misumba? (b) Bang’ paro matut ngero ma Yesu nogoyono, ing’ado mar timo ang’o?\n16 Yesu nogoyo ngero mar ruoth moro ma noweyo ne misumbane gowi maduong’ mar talanta 10,000 ma be romo dinari 60,000,000. To ni e ma misumba ma ne owene gowi maduong’ kamano, nodagi weyo ne misumba wadgi gowi ma romo dinari 100 kende. Ruodhno iye nowang’ matek bang’ winjo ni misumbano ne ok oweyo ne misumba wadgi gowi matin bang’ keche malich kamano. Ruodhno nowacho niya: “In misumba marach, ne aruchoni gowi duto kane isesaya. Donge in bende nonego ikech misumba wadu kaka ne akechi?” (Mat. 18:23-35) Ee, nikech ne okech misumbano e yo malach kamano, mano nonego ochwale mondo en be owe ne misumba wadgi gope. Kamano bende, hera ma Jehova oherowago kod kech mokechowago onego ochwalwa watim ang’o?\n17 Kinde Rapar miyowa thuolo mar paro ka be wamako sadha ne owete gi nyiminewa moko. Ka en kamano, magi e kinde mowinjore mar luwo ranyisi mar Jehova, ma oikore ‘weyonwa kethowa.’ (Neh. 9:17; Zab. 86:5) Ka wamor adier gi gima Jehova osetimonwa kuom rucho gopewa, wabiro dwaro weyo ne jomoko kethogi kowuok e chunywa. Nyasaye ok nyal herowa kendo ng’wononwa ka wan to ok waikore hero kendo ng’wono ne jomoko. (Mat. 6:14, 15) Kata obedo ni weyo ne ng’ato kethoge ok bi loko gik mosetimo, timo kamano nyalo kelo ber bang’e.\n18. Hera ma Nyasaye oherogo dhano nokonyo nyaminwa moro nade nano gi nyawo mag nyaminwa machielo?\n18 Ok en gima yot ne ng’enywa “nano” gi owete kod nyiminewa pile ka pile. (Som Jo-Kolosai 3:13, 14; Jo-Efeso 4:32.) Kuom ranysi, nyaminwa moro ma pok okendi miluongo ni Lily, nochiwore konyo nyaminwa machielo ma nyinge Carol ma en chi liel.  Lily nochung’ ne Carol e yore mag wuoth, ne odhinega e chiro, kendo nokonyega e yore mopogore opogore. Kata obedo ni Lily ne timo gigi duto, Carol nosiko ng’ur kendo nochendo ahinya. Kata kamano, Lily noketo pache kuom kido mabeyo ma Carol ne nigo. Nodhi nyime konye kuom higni mogwaro ma ochopo kama Carol otuore matek mi otho. Lily wacho niya: “Pod agombo neno Carol kochier. Daher ng’eye ka koro oonge gi richo mar Adam.” Ee, hera ma Nyasaye oherowago nyalo chwalowa wanan gi owete kod nyiminewa ka warito kinde ma richo ma nonyuolwago norum nyaka chieng’.\n19. ‘Mich ma Nyasaye chiwonwa nono’ biro chwalowa mondo watim ang’o?\n19 En adier ni Jehova osemiyowa ‘mich mochiwo nono mokalo awacha.’ Kik wakaw michni mayot. Kar mano, waparuru matut gima Jehova gi Yesu osetimonwa kendo wago erokamano, to ahinya ahinya e kinde Raparni. We mondo hera ma giherowago ochwalwa waluw ondamo mag Yesu, okonywa timo kinda e nyiso ni wahero owetewa, kendo ng’wononegi kowuok e chunywa.\n^  (paragraf mar 18) Nyinge moko ma otigo e sulani oloki.\nNe Gichiwore Giwegi Maonge Achune—E Chulni mag Oceania\n‘Hera Manie Kindu Kaka Owete Omed Dhi Nyime’\nRoho mar Nyasaye Riwore gi Chunywa e Chiwo Neno\nTiyo Kanyachiel gi Nyasaye Kelonwa Mor Mogundho\nText Yore mag golo buge mag digital OHINGA MAR JARITO—GOCHO MAR PUONJRUOK Januar 2016\nOHINGA MAR JARITO—GOCHO MAR PUONJRUOK Januar 2016


Bende Nyasaye Oyie kod Dinde Duto?\nKARE MAR 6\nYESU nowacho: “Donjuru e rangach madiny; nikech rangano duong’, kendo yorno lach ma dhi e kethruok, kendo ging’eny ma donjoe. To rangano tin, kendo yorno diny ma dhi e ngima, kendo ginok ma nwang’e.” (Mathayo 7:13, 14) Kaluwore gi Wach Nyasaye, nitiere dinde ariyo kende: Achiel maradier, achiel mar miriambo; achiel maber, achiel marach; achiel materi e ngima, achiel materi e kethruok.\n2. Ndiko nyiso nade ni dinde duto ok mor Nyasaye?\n2 Jomoko paro ni dinde duto moro Nyasaye. Ndiko maluwo gi nyiso ni mano ok en adier:\n“Kendo nyithind Israel nochako timo marach kendo e wang’ Jehova, ma gitiyo ni Baal gi Ashteroth gi nyiseche mag Suria, gi nyiseche mag Zidon, gi nyiseche mag Moab, gi nyiseche mag nyithind Ammon, gi nyiseche mag Jo-Filistia; ne giweyo Jehova, ma ok gitiyone. Kendo mirimb Jehova nobedo mager kuom Israel.” (Jobura 10:6, 7) Ka walamo nyiseche moko ma ok Nyasaye mar adier, Jehova ok nyal yie kodwa.\n“Ogandani paka gi dhogi, to chunygi bor koda. Gilama kayiem, ka gipuonjo chik dhano ka puonj mag Nyasaye.” (Mariko 7:6, 7) Ka ji ma wacho ni gilamo Nyasaye puonjo mana pachgi giwegi kar puonjo weche Muma, lamo mar gi en kayiem nono. Nyasaye ok oyie kode.\n‘Nyasaye en Roho, kendo jo ma lame onego gilame e chuny kendo e adiera.’ (Johana 4:24) Lamo marwa nyaka lu adiera mar Wach Nyasaye.\nOlembe mag Din ma Miriambo\n3. Ere yoo achiel mar pogo din maradier kod ma miriambo?\n3 Ere kaka wanyalo ng’eyo ka din moro Nyasaye kata ok more? Yesu nowacho: “Yien mabeyo duto nyago mana olemo mabeyo, to yien maricho nyago mana olemo maricho . . . Olembgi e ma unung’egigo.” Mano tiende ni, ka din en mar Nyasaye, obiro nyago olemo maber; to ka en din mar Satan, obiro nyago olemo maricho.—Mathayo 7:15-20.\n4. Jo malamo Jehova nyiso kido mage?\n4 Din maradier miyo joge herore giwegi kendo nyiso jomoko bende hera. En kamano nikech Jehova en Nyasaye ma jahera. Yesu nowacho: “Ma eri e ma nomi ji duto ong’e ni un jopuonjrena, ka un uheroru ng’ato gi ng’ato.” Bende nitie herani e dinde?—Johana 13:35; Luka 10:27; 1 Johana 4:8.\n5. Buk moro wacho ang’o kuom ohand wasumbni e Afrika?\n5 Par ane ohand wasumbni e Afrika. Buk miluongoni The New Encyclopædia Britannica wacho: “Wasumbni madirom 18,000,000 e Afrika ne ousi ne jo ohala ma Jo-Islam mane loko e Sahara gi mane loko e Nam Indian Ocean e kind higa mar 650 kod 1905. Kane higni 1400 dhi rumo Wasungu nochako ohalano e nam mar Afrika ma yimbo. Kane ochopo higa mar 1867, kwan wasumbni mani e kind 7,000,000 gi 10,000,000 e Afrika nousi e pinje mag Amerka.”\n6. Din notimo ang’o endalo mag ohand wasumbni?\n6 Ang’o mane din otimo e kinde mane Afrika ne nigi thagruok mar ohand wasumbni? Ka chwo, mon, gi nyithindo nigolo e miechgi githuon, kitweyogi, kiketo nigi alama gi nyinyo maliet, king’iewo gi kendo iusogi kaka dhok? Bethwel Ogot nowacho kama e gaset miluongo ni Daily Nation, man Nairobi, Kenya: “Jokristo gi Jo-Islam puonjo riwruok mar ogendini duto, to kata kamano gin ema nene gichako ohand wasumbni kendo gin e ma gipong’ kod akwede mag oganda moko. . . . Nyaka wayie ni Jokristo gi Jo-Islam duto noketho, Wasungu gi Joarabu noketho, kendo nyaka wayie ni timbe marichogi nokelo chandruok maduong’ ahinya ne Joafrika.”\nDin kod Lweny\n7. Jotend din osebedo ka timo ang’o e lwenje?\n7 Din ma miriambo osenyiso olembe motop e yore mamoko. Kuom ranyisi, Muma wacho ni mondo ‘iher wadu kaka iherori iwuon,’ to jotend dinde e piny ngima osebedo ka thuwo kendo konyo lweny ahinya.—Mathayo 22:39.\nDin mar miriambo osedonjo e lwenje kod ohala mar ng’iewo gi uso wasumbini\n8. (a) Jotend dinde nojiwo nade negruok e lwenje e Afrika? (b) Pasta moro nowacho ang’o kuom jotend dinde kane ji gore e Nigeria?\n8 En gima ong’ere ahinya ni e higa mar 1994, sista gi jopuonj kanisa noriwore gi jonek mane nego ji e piny Rwanda. Din bende osethuwo lwenje moko mang’eny e Afrika. Kuom ranyisi, e kinde ma Jo Nigeria negore kendgi, dinde nene jiwoji mondo gigore. Ka lwenyno ne pod dhi nyime, pasta moro nowacho ni jotend kanisa “oseweyo tich mane Nyasaye omiyogi.” Kendo nowacho kama: “Waluongore ni jotich Nyasaye, to wasebedo jotich Satan.”\n9. Muma wacho ang’o kuom jotich Satan?\n9 Kamano e kaka Muma wacho: “Satan owuon timore ka malaika mar ler. Omiyo ok en wach maduong’ ka jotichne bende timore ka jotich mag wach makare.” (2 Jo Korintho 11:14, 15) Mana kaka ji mang’eny wuondore ni gibeyo, Satan wuondoji gi jotich manenore ni gin jomabeyo, to timbegi to richo kendo olembe ma ginyago otop.\n10. Jotelo mag dinde osekwedo nade Nyasaye?\n10 E piny ngima, jotend Din osebedo ka lando hera, kwe, kod ber, to gin giwegi gisebedo gi achaya, donjo e lwenje, kod timbe ma ok mor Nyasaye. Muma wacho kuomgi kama: “Giwacho ni ging’eyo Nyasaye, to gik ma gitimo nyiso ni gidage.”—Tito 1:16.\nAi Kuom “Babulon Maduong’ ”\n11. Muma wacho ang’o kuom din ma miriambo?\n11 Wanyalo neno pach Jehova kuom din ma miriambo e Muma e buk mar Fweny. E Fweny din ma miriambo ipimo kod dhako mar ranyisi, “Babulon maduong’.” (Fweny 17:5) Nyasaye wacho kama kuome:\n‘Jaterruok maduong’ ma ruodhi mag piny oseterorego.’ (Fweny 17:1, 2) Kar bedo ratiro e nyim Nyasaye, din ma miriambo osebedo ka donjo e siasa, kaginyiso sirikande gik ma onego otim.\n‘Nimar remb jonabi duto, gi jo maler, gi ji duto ma nonegi e piny, nonwang’e iye.’ (Fweny 18:24) Din ma miriambo osesando kendo nego jotich Nyasaye makare kendo osemiyo ji mang’eny ahinya otho e lwenje.\n‘Omiyore duong’ owuon, kendo otimo ndhaga.’ (Fweny 18:7) Din ma miriambo ni kod mwandu mang’eny ma jotelo mage konyorego e dak ngima modhialore.\n‘Kendo nowuondo ogendini duto gi jwogi.’ (Fweny 18:23) Kuom puonjo ni chuny ok tho, din mar miriambo osekelo timbe mag juok gi bilo, luoro ahinya jo motho, kendo lamo kwere machon.\n12. Muma wachonwa ni watim ang’o kuom din ma miriambo?\n12 Ka osiemo ji mondo oa e din ma miriambo, Muma wacho: “Auru kuome, un joga; mondo kik uriwru e richone, kendo kik unwang’ masichene.”—Fweny 18:4, 5.\n13. Ang’o mabiro timore ni din ma miriambo gi jo ma luwe?\n13 E kinde machiegni, ibiro keth Babulon maduong’, ma gin dinde duto mag miriambo e piny ngima. Muma wacho: ‘Chieng’ achiel masichene nopoye: Tho, ywagruok, gi kech; kendo nowang’e gi mach, nikech Ruoth Nyasaye ma ng’adone bura en wuon teko.’ (Fweny 18:8) Mondo kik masichene moko nwang’wa, nyaka wawere chutho kod din ma miriambo, timbegi, nyasi, gi puonj ma ok mor Nyasaye. Ma en gima onego watim piyo ahinya. Ngima wa ni kama rach!—2 Jo Korintho 6:14-18.\nAng’o Momiyo Nono Din Dwarore?


Jonyuol—Rituru Nyithindu Kaka Jokwath Mabeyo | Puonjruok\nOhinga mar Jarito—Gocho mar Puonjruok | Septemba 2014\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Mexican Dhok mar Ranyisi ma Russian Dhok mar ranyisi ma Amerka Dhok mar ranyisi ma Argentinian Dholuo Drehu Dutch Efik Estonian Ewe Faransa Fijian Finnish Ga Georgian German Greek Greenlandik Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kisungu Kongo Korean Krio Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Marathi Mauritian Creole Maya Mixe Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curacao) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nJonyuol—Rituru Nyithindu Kaka Jokwath Mabeyo\n“Ket chunyi mondo ing’e kwedhi kakobet.”—NGE. 27:23.\nGin ang’o ma jonyuol onego otim mondo ginyisgo ni gin jokwath mabeyo?\nEn ang’o manyalo konyo jonyuol opidh nyithindgi gi chiemb chuny?\nLamo mar joot osekonyo rowere mathoth e yore mage?\n1, 2. (a) Moko kuom ting’ ma jokwath ne nigo e piny Israel machon ne gin mage? (b) Jonyuol chalo gi jokwath e yore mage?\nJOKWATH e piny Israel machon nodak e ngima matek. Mopogore gi nano sama chieng’ kech kendo sama koyo ng’ich, nonego girit kuedhgi mondo kik le kata ng’ato ang’ata omonjgi. Jokwath ne nono chal mar rombegi kendo ne githiedho rombo moro amora ma giyudo ni ohinyore kata matuwo. Ne gimiyo nyirombe rit makende nikech pod ne giyom yom kendo ok ne nyal pimgi gi rombe madongo.—Chak. 33:13.\n2 E yo machalo kamano, jonyuol ma Jokristo inyalo pim gi jokwath nikech ginyiso kido kaka mag jokwath mabeyo. Omigi ting’ mar pidho nyithindgi ‘ka girieyogi kendo puonjogi kuom Ruoth.’ (Efe. 6:4) Be mano tich mayot? Ooyo! Nyithindo nyagore gi wuond mag Satan kendo nyaka giked giwegi gi nyawo ma gin-go kaka dhano morem. (2 Tim. 2:22; 1 Joh. 2:16) Ka in gi nyithindo, inyalo konyogi nade? We wane ane gik moko adek minyalo timo mondo okonyi rito nyithindi kaka jakwath maber ritoga rombe. Gigo gin: Ng’eyogi maber, pidhogi gi chiemb chuny, kendo tayogi.\n3. Wacho ni jonyuol onego ‘ong’e’ nyithindgi tiende en ang’o?\n3 Jakwath maber nono adimba chal mar rombo ka rombo mondo one ni ongima maber. In bende inyalo timo kamano ne nyithindi. Muma wacho niya: “Ket chunyi mondo ing’e kwedhi kakobet.” (Nge. 27:23) Mondo itim kamano e yo maber, onego ing’e timbe nyithindi, gik ma giparo, kod kaka giwinjo e chunygi. Inyalo timo mago duto nade? Achiel kuom yore mabeyo moloyo, en wuoyo kod nyithindi kinde duto.\n4, 5. (a) Gin paro mage manyalo konyo nyithindo mondo oyaw chunygi ne jonyuolgi? (Ne picha manie chak sulani.) (b) Ang’o misebedo kitimo mondo nyithindi obed thuolo wuoyo kodi?\n4 Jonyuol moko osefwenyo ni goyo mbaka gi nyithindgi bedo matek ka gisechako bedo joma dito nikech ginyalo chako bedo gi wich kuot ma giwe nyiso jonyuolgi gik ma giparo kod gik manie chunygi. Kapo ni mano e gima timore ne nyithindi, inyalo timo ang’o? Kar chuno wuodi kata nyari mondo obed piny uwuo aming’a e wi wach moro mapek, tem tiyo gi thuolo moko matindo tindo ma ujabedogo maok ne uchano. (Rapar 6:6, 7) Nyalo dwarore ni imed timo kinda mondo utim gik moko kanyachiel. Unyalo wuotho kanyachiel, idho mtoka kanyachiel, tugo tuke mamorou, kata timo tije mag ot kata dala kanyachiel. Sama utimo gik moko kanyachiel e yo ma kamano, miyo nyathi medo bedo thuolo kendo onyalo nyisi gima nie chunye.\n5 To nade kapo ni nyathini pod ok winj ka chunye ni thuolo mar wuoyo kodi? Pod inyalo temo tiyo gi yo machielo. Kuom ranyisi, kar penjo nyari kaka noriyo odiechiengno, inyalo pimone kaka ne iriyo. Timo kamano nyalo miyo onyisi gik mathoth ma noneno kata ma notimo odiechiengno. Kata mondo ing’e paro ma nyathini nigo e wi wach moro, penj penjo maok ochome tir. Inyalo penje paro ma osiepne moro nigo e wi wachno. Kae to inyalo penje rieko monyalo ng’ado ne osiepneno.\n6. Bedo ng’at ma wuoyogo yot tiende en ang’o?\n6 Mondo nyithindi obed thuolo wuoyo kodi, nyaka gineni kaka ng’at ma wuoyogo yot, kendo maok odich seche te. Sama jonyuol nenore ka gima gidich ahinya ma kata thuolo mar wuoyo gi nyithindgi onge, nyithindo bende biro kano akana gik machandogi e chunygi. To nade bedo ng’at ma wuoyogo yot? Wacho awacha ne nyathi ni, “Bed thuolo wuoyo koda sa asaya” ok oromo. Nyithindi onego ong’e ni ok ibi chayo gima giwachoni kata ok ibi dhawonegi. Nitie jonyuol mathoth moseketo ranyisi maber ahinya kuom wachni. Nyako moro ma jahigini apar gochiko miluongo ni Kayla wacho niya: “Anyalo nyiso wuonwa wach moro amora. Ok ong’ada sama awuoyo, kendo ok orikni keto ketho moro kuoma to ochikona ite mos kowinjo gima awacho. Kae to ojang’adona rieko e yo maber ahinya.”\n7. (a) Jonyuol nyalo timo ang’o mondo kik gibed joma kalo tong’ sama giwuoyo gi nyithindgi e wi weche ma korgi tek kaka osiep e kind wuowi gi nyako? (b) Jonyuol chwanyoga nyithindgi e yo mane ka ok ging’eyo?\n7 Kata sama uwuoyo e wi weche ma wuoyo kuomgi ok yotga kaka wach osiep e kind wuoyi gi nyako, ber mondo itang’ kik ichiw siem ahinya manyalo moni puonjo nyathini e yo maber kuom gima onyalo timo kapo ni oromo gi wach ma kamano. Kuom ranyisi: Kaw ane ni idhi e otel moro, to ka okelni menu, iyudo koting’o mana siem e wi sum ma yudore e chiemo. Donge inyalo wuok mondo idhi imany otel machielo? Nyithindi bende nyalo timo kamano kapo ni sama gibiro iri gi wach moro to isiko imiyogi mana siem motegno. (Som Jo Kolosai 3:21.) Kar mano, tem mondo ibed gi paro mowinjore maok ikal tong’. Nyaminwa moro matin miluongo ni Emily wacho kama: “Ka jonyuolna wuoyo koda e wi weche mag kisera, ok giwuo e wi wachno ka gima en richo. Gijiwoga kaka en gima ber ahinya ng’eyo ng’ato ma kinde moko inyalo kendorigo. Mano osekonya bedo thuolo sama awuoyo kodgi e wi wachno. Kendo an-ga gi siso mar wuoyo kodgi e wi osiepena kar temo pandogi.”\n8, 9. (a) Gin ber mage ma jabedoe ka janyuol winjo nyathine maok ong’ade? (b) En ber mane ma iseyudo kuom chiko ne nyithindi iti?\n8 Kaluwore gi wach ma Kayla nowacho, inyalo nyiso ni in ng’at mayot wuoyogo kuom bedo ng’at ma hore sama nyithindi wuoyo kodi. (Som Jakobo 1:19.) Miyo moro ma en janyuol achiel miluongo ni Katia noyie gi wachno ka nowacho kama: “Chon, ne ajarikni wuoyo sama nyara nyisa wach moro. Ne ok ajamiye thuolo mondo otiek gima nowacho. Samoro ne ajaol maok adwar winjo wach moro amora kata seche moko ne ok adwar ng’at machanda. Bedo ni sani aseweyo timno, nyara be osetimo lokruok. Tinde wawinjore kode maber ahinya.”\nChiknegi iti mondo ing’egi (Ne paragraf mar 3-9)\n9 Wuoro moro miluongo ni Ronald ne nigi chandruok machalo kamano gi nyare. Owacho kama: “Ka nohango nyisa ni en gi osiepne moro ma wuowi e skul, iya nowang’ matek. Kata kamano, ka naparo matut e wi kaka Jehova hore kendo dok chien ne jotichne, naneno ni en gima ber mondo nyara oolna gik me chunye duto komondi kapok achako rieye. Amor ni natimo kamano! Kanyo e kama nahango ng’eyoe gik me chuny nyara. Ka notieko, nobedona mayot wuoyo kode. Gima nomako dhoga en ni notiyo gi paro ma nang’adone. Nowachona ayanga ni noikore loko timbene.” Kinde mang’eny, wuoyo gi nyithindi miyi thuolo mar ng’eyo gima nie pachgi kod chunygi. Mano biro konyi mondo itagi kuom gik ma gibiro dwaro timo e ngimagi. *\nPIDH NYITHINDI GI CHIEMB CHUNY\n10, 11. Ere kaka inyalo konyo nyithindi mondo kik giba yo?\n10 Jakwath maber ong’eyo ni rombo moro amora nyalo ruenyo ma wuog e kweth. Samoro oneno lum moloth maber kamoro molombe, ma odhi. To bang’e oneno moko kamachielo kendo ochako odhi to mano miyo ochwalore mabor gi kweth. E yo machalo kamano bende, nyathi nyalo bayo yo mos mos modonj e yo maketho winjruokne gi Nyasaye nikech osiepe maricho kata weche mag manyo mor moduwore. (Nge. 13:20) Ere kaka inyalo geng’o gima kamano kik timre?\n11 Sama ipuonjo nyithindi, tim mapiyo mondo ithir kido moro marach manyalo bedo ni nyathi chako nyago. Med gero kendo jiwo kido mabeyo mag Jokristo ma nyithindi nigo. (2 Pet. 1:5-8) Lamo mar joot mitimo juma ka juma chiwo thuolo maber mar timo kamano. Tijwa mar Pinyruoth ma Oktoba 2008 nowacho kama e wi lamo mar joot: “Wiye mag udi ijiwo mondo okaw ting’gi e nyim Jehova, mar neno ni giluwo chenro maber, kendo mapile mar puonjruok Muma gi joutegi.” Be itiyo gi thuolono e yo maber mondo ikony nyithindi? Bed gadier ni nyithindi mor ahinya gi kinda mitimo mondo ikonygi gibed gi winjruok maber gi Nyasaye.—Math. 5:3; Fili. 1:10.\nPidhgi maber gi chiemb chuny (Ne paragraf mar 10-12)\n12. (a) Lamo mar joot mitimo juma ka juma osekonyo nade rowere? (Ne sanduk mawacho ni “ Gimor gi Chenro mar Lamo mar Joot.”) (b) Ere kaka lamo mar joot osekonyi in iwuon?\n12 Ne ane gima rawera moro miluongo ni Carissa nowacho e wi kaka Lamo mar Joot osebedo ka konyo joodgi. Nowacho kama: “Mora ndi ni wanyalo bedo piny mwawuo kaka joot. Sama watimo kamano wamedo bedo osiepe kendo wabedo gi gik mabeyo mwanyalo paro kuomgi bang’e. Wuonwa tayoga Lamo mar Joot maok obare. En gima jiwowa ni okawo lamo mar joot mapek kendo mano miyo an bende akawo chenrono mapek. Mano bende miyo amedo miye luor kaka wuonwa kendo kaka ng’at matayowa e weche mag lamo.” Nyaminwa moro ma rawera miluongo ni Brittney nowacho kama: “Lamo mar joot osemiyo abedo machiegni gi jonyuolna. Chenrono osemiyo ang’eyo ni gidwaro winjo chandruoge ma aromogo kendo ni gidewa ahinya. Okonyowa bedo gi winjruok maber kaka joot kendo motegno.” Adiera en niya, pidho nyithindi gi chiemb chuny—ahinya wuon kokalo kuom lamo mar joot—en yo achiel maduong’ minyisogo ni in jakwath maber. *\n13. Ere kaka inyalo jiw nyathi oti ne Jehova?\n13 Jakwath maber tiyo gi luth mondo otago rombe kendo oritgigo. Dwarone maduong’ en ni mondo otagi koterogi “e lek maber.” (Eze. 34:13, 14) Ka in janyuol, donge mano e gima in bende diher timo? En adier ni diher ni nyithindi oti ne Jehova. Diher ni nyithindi obed gi paro ma jandik-zaburi moro ne nigo ka nowacho niya: “A Nyasacha, amor ahinya timo gi midwaro; ee, chikni ni e i chunya.” (Zab. 40:8) Rowere ma nigi chuny ma kamano, biro chiwore ne Jehova kendo ibiro batisgi. Owinjore gikaw okang’ machalo kamano ka gidit moromo kendo ka pachgi osetegno manyalo miyo gitim yierono kendo gibed gi gombo mar tiyo ne Jehova.\n14, 15. (a) Dwaro maduong’ ma jonyuol ma Jokristo onego obedgo en mane? (b) Ang’o momiyo rawera nyalo keto kiawa e wi lamo madier?\n14 To nade kapo ni nyithindi nenore ni ok tim dongruok e winjruokgi gi Nyasaye, samoro ka giketo kiawa e wi puonj mag Jokristo? Tem konyogi mondo giher Jehova Nyasaye kowuok e chunygi kendo mondo gimor gi gigo duto mosetimo. (Fwe. 4:11) Kae to, ka pachgi osetegno moromo, ginyalo timo yiero mar tiyo ne Nyasaye gin giwegi.\n15 To nade ka nyithindi osechako bedo gi kiawa e wi adiera? Ere kaka inyalo tayogi kendo konyogi mondo gine ni tiyo ne Jehova e gima berie moloyo ma ng’ato nyalo timo e ngimane kendo manyalo kelone mor mosiko? Tem nono ane gimomiyo gibedo gi kiawa. Kuom ranyisi, be en adier ni wuodi ok oyie gi puonj mag Muma, koso dibed mana ni oonge chir mar lero yie mare e nyim mbesene? Be en adier ni nyari nigi kiawa kabe chike mag Nyasaye konyo, koso dibed mana ni oonge osiepe?\nTagi mondo giluw yo mowinjore (Ne paragraf mar 13-18)\n16, 17. Gin yore mage ma jonyuol nyalo konyogo nyithindgi mondo gibed gi winjruok maber gi Jehova?\n16 Kata bed ni en ang’o mamiyo nyathini bedo gi kiawa, pod inyalo konye mondo owe bedo gi kiawa e wi lamo madier. Inyalo timo mano nade? Gimoro achiel ma jonyuol mang’eny oseyudo ka konyogi en bedo mos gi nyathi kendo penje niya: “Ineno nade dak e ngima mar Jakristo? Gin ber mage ma ng’ato yudo kobedo Jakristo? Gin gik mage ma ng’ato nyaka werego mondo oti ne Jehova? Donge ineno kaka gueth mwayudo sani kaachiel gi ma wabiro yudo kinde mabiro ng’eny moloyo gik mwaseweyo mondo wati ne Jehova?” Onego ipenj penjogo e yo mamuol to ok ka gima irogo ne nyathi. Sama ugoyo mbakano unyalo somo Mariko 10:29, 30. Rowere moko nyalo ndiko e bath otas konchiel ber mag tiyo ne Jehova to e bathe komachielo, gindik gik manyaka wawerego eka mondo watine. Neno gik mondiko e otasgo nyalo konyou neno kuonde ma chandruok nyalo bedoe kendo manyo yore mag loyogi. Ka ijiwowa mondo wapuonjre gi ji bug Muma Puonjo kod “Hera mar Nyasaye”, donge ber tiyo gi bugego ka wapuonjogo nyithindwa? Be mano e gima ijatimo?\n17 Bang’ kinde, nyithindi biro yiero giwegi ng’at ma gibiro tiyone. Kik ipar ni gibiro tiyo ne Jehova nyalodia mana nikech in bende itiyone. Nyaka gitim kinda gin giwegi mar bedo gi winjruok maber gi Jehova. (Nge. 3:1, 2) Kapo ni nyathini ok nyal timo kamano, nyalo bedo maber kichako puonje adiera gie tiende. Konye mondo opar ane penjogi e yo matut: “Ang’eyo nade ni Nyasaye nitie? Ang’o manyisa ni Jehova Nyasaye ohera gadier? Ang’o momiyo ayie ni chike Jehova gin makonya gadier?” Nyis ni in jakwath maber kuom tayo nyathini kata nyithindi ka ihori kendo konygi mondo gifweny ni luwo chike Jehova kelonwa mana ber lilo. *—Rumi 12:2.\n18. Jonyuol nyalo luwo nade ranyisi mar Jehova ma en Jakwadhwa Maduong’?\n18 Jokristo duto madier gombo luwo ranyisi mar Jakwadhwa Maduong’. (Efe. 5:1; 1 Pet. 2:25) Jonyuol wegi onego ong’e kwedhgi maber, tiende ni nyithindgi ma gin mich mowuok kuom Nyasaye, kendo timo duto ma ginyalo mondo gitagi giyud gueth ma Jehova osingonegi. Omiyo un jonyuol, rituru nyithindu kaka jokwath mabeyo kupidhogi e adiera mondo giher Jehova.\n^ par. 9 Mondo iyud weche momodere, ne Mnara wa Mlinzi, ma Agost 1, 2008, ite mar 10-12.\n^ par. 12 Mondo iyud weche momedore, ne sula ma wacho ni “Lamo mar Joot Dwarore Ahinya Mondo Wabi Watony!” e Ohinga mar Jarito ma Oktoba 1, 2009, ite mar 29-31.\n^ par. 17 Wachni omed ler e yo matut e Mnara wa Mlinzi ma Februar 1, 2012, ite mar 18-21.\nGIMOR GI CHENRO MAR LAMO MAR JOOT\nPar ane matut e wi weche ma rowere moko ariyo nowacho e wi lamo mar joot ma joodgi jatimo.\n“Lamo mar Joot mwasebedo kwatimo konyo ng’ato obed machiegni gi joodgi kaachiel gi Jehova. Ipuonjori mathoth ni in ng’at machal nade kod kaka winjruokni gi Nyasaye chalo. Lamoni konyi ng’eyo kuonde monego itimie dongruok.”\n“Lamo mar joot miyowa thuolo mar wacho gik me chunywa ka wan thuolo. Mago gin kinde ma waweyo parruok mang’eny mag ngima kendo keto pachwa e weche Nyasaye. Nitie kinde ma ne waonge chenrono, to sani watiyo kode maber. Mano doko gueth!”\nBe ‘Idwaro’ Bedo Jakwath e Kanyakla?\nBe Iyie Chuth ni Iseyudo Adiera? To Nikech Ang’o?\nKik Iwe Tiyo ne Nyasaye Kata Bed ni ‘Sand Ng’eny’\nJasigu Machien ma Ibiro Tieki En Tho\nPar Joma Tiyo ne Nyasaye gi Thuologi Duto\nText Yore mag golo buge mag digital OHINGA MAR JARITO—GOCHO MAR PUONJRUOK Septemba 2014\nOHINGA MAR JARITO—GOCHO MAR PUONJRUOK Septemba 2014


Wer 101—Wati Kanyachiel gi Winjruok | Wend Jokristo\nSOM E Abkhaz Acholi Afrikaans Akha Albanian Altai Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Croatian Damara Dangme Danish Dayak Ngaju Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Ecuadorian Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Jerman Dhok mar Ranyisi ma Russian Dhok mar Ranyisi ma Thai Dhok mar ranyisi ma Amerka Dholuo Douala Drehu Dutch Edo Efik Esan Estonian Ewe Fang Faransa Faroese Fijian Finnish Fon Fulfulde (Cameroon) Ga Garifuna Georgian German Ghomálá’ Gitonga Gokana Greek Guarani Gun Haitian Creole Hausa Hawaiian Hawai’i Pidgin Hebrew Herero Hiligaynon Hindi Hiri Motu Hmong (White) Hungarian Hunsrik Iban Ibanag Ibanda Icelandic Igbo Iloko Indian Sign Language Indonesian Isoko Italian Ivorian Sign Language Jamaican Creole Japanese Javanese Kabiye Kabuverdianu Kachin Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kisungu Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lingala Lithuanian Lomwe Lovari Low German Luganda Lukhonzo Lunda Luvale Macedonia Macua Makaa Malagasy Malay Malayalam Maltese Mam Mambwe-Lungu Mapundugun Marshallese Mauritian Creole Maya Mazatec (Huautla) Medumba Mingrelian Miskito Mixe Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Navajo Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Norwegian Nsenga Nyaneka Nyungwe Nzema Oromo Ossetian Otetela Palauan Pangasinan Papiamento (Curacao) Pennsylvania German Persian Pidgin (Cameroon) Pidgin (West Africa) Polish Ponapean Portuguese Portuguese (Portugal) Quebec (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarontongan Romanian Romany (Bulgaria) Romany (Germany) Romany (Macedonia) Romany (Macedonia) Cyrillic Ronga Runyankore Russian Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Talian Tarascan Tatar Telugu Tetun Dili Thai Ticuna Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yemba Yoruba Zapotec (Isthmus) Zulu\nWati Kanyachiel gi Winjruok\n1. Nyasaye rwakowa e kweth.\nKa ogolowa e kind piny,\nWan gi kuwe gi winjruok madier,\nMa miwa mor mang’eny.\nTij Nyasaye ng’eny ma ditim.\nWuode koro tayo joge.\nWatine ka wamiye luor,\n2. Wakwaye winjruok obedie,\nKendo temo bedo mang’won,\nHera dongo, pak medore,\nWayudo mor gi kuwe.\nKuwe ma duogo chuny ji,\nKendo kelo mor.\nKa wanyiso hera madier,\nNyasaye biro miwa kuwe\nMondo winjruokwa omedre,\nWatine nyaka chieng’.\n(Ne bende Mika 2:12; Zef. 3:9; 1 Kor. 1:10.)\nWati Kanyachiel gi Winjruok (Wer 101)


Joshua 13 - Holy Bible [Luo Bible 2020] - (Josh 13)\nKa Joshua noseti kendo hike koro noniangʼ, Jehova Nyasaye nowachone niya, “Iseti ahinya, to pod nitie kuonde madongo mar pinyni monego kaw.\n“Kuonde modongʼ mapok okaw e magi: “gwenge duto mag jo-Filistia gi jo-Geshur,\nkochakore e Aora Shihor man yo wuok chiengʼ mar Misri nyaka e tongʼ Ekron man yo nyandwat, magi duto nokwan kaka jo-Kanaan. Kuonde mane jotelo abich mag Filistia orito ne gin, Gaza, Ashdod, Ashkelon, Gath kod Ekron; magi ne gin mag jo-Avi\nyo milambo; pinje duto mag jo-Kanaan, kochakore Meara mar jo-Sidonia nyaka ochopo Afek, gi tongʼ mar jo-Amor;\ne gwenge mag Gebal; to gi Lebanon duto ma yo wuok chiengʼ, kaachiel gi Baal Gad manie tiend Got Hermon nyaka Lebo Hamath.\n“Ne jogo duto modak kuonde motimo gode chakre Lebanon nyaka Misrefoth Maim, tiende ni, jo-Sidonia duto, an awuon abiro riembogi mondo giwene jo-Israel. Beduru gi adieri mar pogo ni jo-Israel pinyni kaka girkeni margi, mana kaka asechikoi.\nPogeuru kaka girkeni ni dhoudi ochikogo, kaachiel gi nus joka Manase.”\nNus modongʼ mar joka Manase, gi jo-Reuben kod jo-Gad noseyudo girkeni mag-gi mane Musa jatich Jehova Nyasaye osemiyogi yo wuok chiengʼ mar aora Jordan.\nNochakore Aroer koluwore gi holo mar Arnon, kendo koluwore gi dalano manie dier holono, mi oriwo gode duto mag Medeba mochopo nyaka Dibon,\nbende nyaka mier matindo mar Sihon ruodh jo-Amor, mane jatelo Heshbon, mantiere e tongʼ mar jo-Amon.\nNoriwo nyaka Gilead, gwenge jo-Geshur kod jo-Maaka, Got Hermon duto, kod Bashan duto, mochopo nyaka Saleka,\ntiende ni, pinyruodh Og duto man Bashan, ma bende nosebedo gi loch e Ashtaroth gi Edrei. (To bende nobedo achiel kuom jo-Refai mogik.) Musa noloyogi mi okawo pinygi.\nMakmana jo-Israel ne ok oriembo jo-Geshur gi jo-Maaka, omiyo pod gidak e dier jo-Israel nyaka chil kawuono.\nTo dhood Lawi ne ok omiyo girkeni, nikech chiwo mane ochiw kokalo e mach ne Jehova Nyasaye, ma Nyasach Israel e girkeni margi, mana kaka ne osingonigi.\nGirkeni mane Musa omiyo dhood Reuben kaluwore gi anywola ka anywola e magi:\nTongʼ mar pinygi nochakore Aroer man but holo mar Arnon, kendo koa e dalano mantiere e dier holono nyaka Medeba,\ngi Heshbon kaachiel gi mier matindo mantiere e pewe, kaka Dibon, Bamoth Baal, Beth Baal Meon,\nJahaz, Kedemoth, Mefath,\nKiriathaim, Sibma, Zereth Shahar mantiere e got manie holo,\nBeth Peor, pewe mag Pisga, kod Beth Jeshimoth,\nmier matindo duto mantiere e pewe kod kuonde duto mag Sihon ruodh jo-Amor, ma bende norito Heshbon. Musa noseloyo Sihon ruodh jo-Amor kaachiel gi Evi, Rekem, Zur, Hur gi Reba mane jodong jo-Midian. Jodongogo nodak e pinyno ka gin e bwo loch Sihon.\nKoriwore gi jogo mane onegi e lweny, jo-Israel nonego bende Balaam wuod Beor, mane ja-nyakalondo.\nAora Jordan ema nobedo tongʼ mar joka Reuben. Pinyno kaachiel gi mier matindo mokiewo kodgi nobedo girkeni mar joka Reuben.\nGirkeni mane Musa omiyo dhood Gad kaluwore gi anywola margi e magi:\nPiny Jazer, mier matindo duto mag Gilead kod nus mar jo-Amon mochopo Aroer machiegni gi Raba;\nkendo chakre Heshbon nyaka Ramath Mizpa gi Betonim, kendo kochakore Mahanaim nyaka piny Debir;\nto pinygi mane ni e holo notingʼo Beth Haram, Beth Nimra, Sukoth, Zafon kod bath piny Sihon ruodh Heshbon modongʼ (pinygino neni yo wuok chiengʼ mar aora Jordan kendo Jordan nyaka Nam Kinereth nodoko tongʼ mare).\nPinyno kaachiel gi mier matindo mokiewo kodgi nobedo girkeni mar joka Gad.\nGirkeni mane Musa omiyo nus mar dhood Manase, tiende ni, nus mar nyikwa Manase, kaluwore gi anywola ka anywola.\nPinygi nochakore Mahanaim, mokwako piny Og ruodh Bashan duto kod kuonde dak duto mag Jair man Bashan, to gi mier matindo piero auchiel,\nbende nokawo nus mar jo-Gilead, gi Ashtaroth kod Edrei (ma gin mier madongo mag Og ruodh Bashan). Magi e pok mane omi nyikwa Makir wuod Manase, tiende ni nus mar dhood Makir konchiel.\nMa e girkeni mane Musa ochiwo kane en e paw Moab nyaka loka aora Jordan, yo wuok chiengʼ mar Jeriko.\nTo ni dhood Lawi, Musa ne ok opogonigi girkeni, nikech Jehova Nyasaye, ma Nyasach Israel, e girkeni margi, mana kaka nosesingonegi.


Zaburi 69 - Holy Bible [Luo Bible 2020] - (Zab 69)\nKuom jatend wer e dwol mar “Ondanyo.” Mar Daudi. Resa, yaye Nyasaye, nikech pi oseima nyaka e ngʼuta.\nAsechako nimo e chwodho matut, kama onge lowo motegno ma ngʼato nyalo chungʼie. Asechopo e chuny pi kama tut, kendo apaka olwora oketa diere.\nKoro aseywak mondo okonya mi aol; dwonda rewni. Wengena pek, ka amanyo Nyasacha.\nJoma ochaya maonge gima omiyo ngʼeny moloyo yie wiya; joma olokore wasika kayiem thoth adier, jogogo madwaro mondo otieka. Ichuna mondo adwok gima ne ok akwalo.\nIngʼeyo fupa, yaye Nyasaye; kethona ok opondoni.\nMad joma ogeno kuomi kik ne wichkuot nikech an, yaye Ruoth, Jehova Nyasaye Maratego; mad joma manyi kik ne wichkuot nikech an, yaye Nyasach Israel.\nNimar ji yanya to alingʼ alingʼa nikech in, kendo wichkuot obako lela wangʼa.\nAchalo wendo ne owetena an kaka jamwa ne yawuot minwa;\nnikech hera matut ma aherogo odi tieka, kendo ayenje mag joma yanyi lwar kuoma.\nKa aywak kendo atweyo chiemo to pod nyaka ayud ayany;\nka arwako law ywak, to ji oloka ngero.\nJoma obet e rangach jara, kendo alokora wer ma jokongʼo wero.\nTo alami, yaye Jehova Nyasaye, e kinde ma iikori mar konya; kuom herani maduongʼ, yaye Nyasaye, dwoka gi resruok mari mar adier.\nGola oko e chwodho, kik iyie anim; resa e lwet joma ochaya, gola e chuny pi kama tut.\nKik iwe ohula ywera mi tera kata kut mwonya duto, kata bur matut um dhoge ka an e iye.\nDwoka, yaye Jehova Nyasaye, dwoka, nikech herani ber; lokri ira kuom kechni maduongʼ.\nKik ipand wangʼi ne jatichni; dwoka piyo, nikech anie chandruok.\nBi machiegni mondo ikonya, resa nikech joma kedo koda.\nIngʼeyo kaka ijara, kaka ikuodo wiya kendo kaka aneno wichkuot; wasika duto ochoma tir.\nAjara osechodo chunya kendo aonge gi kar kony. Ne amanyo joma hoya, to ne ok ayudo kata achiel.\nNegiketo kedhno e chiemba kendo negimiya kong andwayo mondo otiekna riyo.\nMad mesa mochan e nyimgi lokre obadho; kendo mad olokrenegi gir chulo kuor kod otegu.\nMad wengegi dinre mondo kik ginen kendo oguchgi odolre nyaka chiengʼ.\nOl mirimbi kuomgi; we mirimbi mager omakgi.\nMad miechgi dongʼ gundni; kendo kik iyie ne ngʼato angʼata dag e hembgi.\nNimar gisando joma ihinyo kendo giwuoyo kuom lit mag joma ihinyo.\nKet ketho e wigi kuom ketho ka ketho ma gitimo; kendo kik iyie giyud warruok mari.\nMad ruch kargi oko e kitap joma ngima kendo kik kwan-gi kaachiel gi joma kare.\nAn-gi rem kendo awinjo marach e chunya; mad warruokni rita, yaye Nyasaye.\nAbiro pako nying Nyasaye gi wer kendo abiro miyo nyinge duongʼ gi erokamano.\nMano biro miyo Jehova Nyasaye mor moloyo rwadh pur, moloyo rwath mabwoch man-gi tungene kod ombongʼne.\nJoma odhier biro neno mi gibed mamor, un ma udwaro Nyasaye mad chunyu bed mangima!\nJehova Nyasaye winjo joma ochando kendo ok olok ngʼeye ne joge motwe.\nPiny gi polo mondo opake, kaachiel gi nembe kod gik moko duto mawuothoe igi,\nnikech Nyasaye biro reso Sayun kendo obiro gero dala mag Juda kendo. Eka ji nodag kanyo kendo ginikawe kaka margi;\nenobed girkeni mar koth jotichne, kendo joma ohero nyinge nodag kanyo.


Ne Gichiwore Maonge Achune—e West Africa | Puonjruok\nOhinga mar Jarito—Gocho mar Puonjruok | Januar 2014\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Danish Dholuo Drehu Dutch Efik Estonian Ewe Faransa Finnish Ga Georgian German Greek Greenlandik Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisungu Kongo Korean Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nNe Gichiwore Giwegi Maonge Achune—e Pinje mag West Africa\nE KINDE ma Pascal ne dongo e alwora mopong’ gi chandruoge mang’eny e piny Côte d’Ivoire, ne ogombo ahinya mondo kinde moko en bende obedie gi ngima maber. To nikech nodwaro bedo jago ngum michulo, nojapenjore niya, ‘Ere kama anyalo dhiye mondo an bende abed jaspot ma nigi huma koda mwandu?’ Ka nobedo jahigini piero ariyo giwiye, nong’ado e chunye mondo odhi Ulaya. To nikech noonge barupe mowinjore mag wuoth, nong’ado mar dhi Ulaya kotiyo gi yore ma chik ok oyiego.\nHiga 1998, ka en jahigini 27, Pascal nochako wuodheno. Nodonjo e piny Ghana, mong’ado odonjo e piny Togo kendo notuch gi Benin, mochopo e taon miluongo ni Birni Nkonni e piny Niger. Koro eka wuodheno nochopo e ng’iende. Mondo odhi yo masawa, ne nyaka opond e lori moting’o osike, mondo ong’ad thim maduong’ miluongo ni Sahara Desert. Kae to kapo ni ochopo e dho Nam Mediterania, ne nyaka odhi oidh yie machope Ulaya. Mano e kaka Pascal nochano timo. Kata kamano nitie gik moko ariyo ma notimorene kapod en e piny Niger ma omiyo ohore mondi.\nMokwongo pesane norumo. Mar ariyo, noromo gi painia moro miluongo ni Noé, ma ochako puonjore Muma kode. Gik ma nopuonjore nomulo chunye ahinya momiyo oloko pache kuom gik ma nochano timo e ngimane. Noweyo manyo mwandu mochako luwo yore mag Nyasaye. Ka nochopo Desemba higa 1999, Pascal ne obatisi. Mondo onyis ni omor kuom ng’eyo Jehova, nochako lendo kaka painia e piny Niger e higa 2001, kendo mana e taon ma nopuonjoree adiera. Sani owacho ang’o kaluwore gi tije mar lendo? Owacho gi ilo niya, “Sani ngimana opong’ gi mor mogundho!”\nGIMOR TIYO NE NYASAYE E AFRIKA\nMana kaka Pascal, ji mathoth osefwenyo ni ng’ato yudo mor mogundho ka ngimane otenore kuom tiyo ne Nyasaye. Mondo gichop dwarogino, jomoko osedar owuok pinje mag Ulaya ma gidhi e pinje mag Afrika kama joland wach Pinyruoth dwaroree moloyo. Ka gadier, Joneno madirom 65 mawuok e pinje mag Ulaya—ma hikgi nie kind 17 kod 70—nodar modhi e pinje mag West Africa machalo kaka Benin, Burkina Faso, Niger, kod Togo. * Ang’o ma nojiwogi mondo gikaw okang’ maduong’ machalo kamano, to weche ne odhinegi nade ka gin e pinjego?\nAnne-Rakel mawuok Denmark wacho niya: “Kinde moro chon jonyuolna ne gin jomisonari e piny Senegal. Kinde duto gisebedo ka giwuoyo maber e wi tij misonari, to mano e ngima ma an bende nasebedo kadwaro.” Chiegni higini 15 mokalo kane Anne-Rakel jahigini piero ariyo gi wiye, nodar odhi e piny Togo kama nochokore gi kanyakla matiyo gi dho-ranyisi. Gima notimono nojiwo jomoko e yo mane? Owacho ni: “Bang’e owadwa gi nyaminwa matin bende nobiro Togo.”\nAurele, owadwa ma jahigini 70 mawuok France wacho niya: “Higini abich mokalo, kane achako yudo pes ritaya ne an gi gik moko ariyo ma nanyalo yiero timo. Mokwongo nanyalo yiero dak mos karito Paradis mondo obi, kata nanyalo chano mondo amed tiyo tij lendo e okang’ momedore.” Aurele noyiero mar ariyoni. Chiegni higini adek mosekalo, en kaachiel gi jaode, Albert-Fayette, ne gidhi e piny Benin. Aurele dhi nyime wacho niya, “Chiwruok ma ne watimo mondo watine Jehova e piny Benin e gima berie moloyo mane watimo gi ngimawa.” Obwonjo kowacho ni, “Alwora ma walendoe sani nie dho nam majaber ma paronwa mana Paradis.”\nClodomir, gi Lysiane chiege nowuok France ma gidhi Benin higini 16 mosekalo. Ka eka ne gichako dak kuno, ne gigombo ahinya neno wede gi osiepegi ma ne giweyo chien, kendo ne giparo ni ok gibi nyalo dak e ngima ma Benin. Kata kamano ne giluor kayiem. Bang’e ne gibedo mamor sidang’. Clodomir wacho niya: “Kuom higini 16 ma wasebedogo e pinyni, wanyalo wacho ni higa ka higa wakonyo ng’ato achiel mondo ong’e Jehova.”\nLysiane gi Clodomir ka gin gi moko kuom joma ne gipuonjo adiera\nJohanna gi Sébastien\nSébastien gi Johanna chiege bende nowuok France ma gidhi e piny Benin e higa 2010. Sébastien wacho kama: “Tije kanyakla ng’eny miwuoro kendo wapuonjore gik mathoth mana ka gima watimo kos moro ma iye otwere!” To tij lendo dhi nade? Johanna wacho niya: “Ji gombo ahinya ng’eyo adiera. Kata mana e seche maok wan e tij lendo, ji pod chungowaga e bath nderni ka gidwaro penjowa penjo moko mag Muma kendo kwayowa bugewa.” Chenro mar dar dhi Benin osekonyogi nade e kend margi? Sébastien wacho maler ni: “Paro ma ne wang’adono osemedo jiwo kend marwa ahinya. Mora ahinya ni anyalo lendo gi chiega odiechieng’ mangima.”\nEric bende gi Katy jaode lendo ka gin jopainia e alwora moro man yo masawa e piny Benin. Higini moko apar mosekalo kane pod gidak France, ne gichako somo weche ma wuoyo kuom kaka ginyalo konyo tije lendo e alwora ma jolendo dwaroree, kendo ne giwuoyo gi jopainia mang’eny. Timo kamano nomiyogi siso mar dwaro dhi lendo e pinje mamoko ma jolendo dwaroree moloyo—to mano e gima ne gitimo e higa 2005. Dongruok mosetimore morogi ahinya. Eric wacho kama: “Higini ariyo mosekalo, grubwa manie taon miluongo ni Tanguiéta ne nigi jolendo 9 kende; to sani wan jolendo 30. Kwan mar joma biro e chokruok Jumapil en kind 50 kod 80. Mano kaka wan gi mor mogundho kuom neno dongruok machalo kamano!”\nKaty gi Eric\nNG’E PEK MANYALO BETIE KODA KAKA INYALO LOYOGI\nGin pek mage ma joma ochiwore dhi lendo e pinje mamoko jaromogo? Benjamin, ma en jahigini 33, en owadgi Anne-Rakel. E higa 2000 ka en Denmark, noromo gi jamisonari moro malendo e piny Togo. Benjamin wacho kama: “Kane awachone jamisonarino ni daher bedo painia, nonyisa ni: ‘Inyalo bedo painia maber ahinya e piny Togo.’” Benjamin noparo wachno matut. Owacho niya: “Ne pok achopo higini 20, kata kamano nyiminena ariyo noyudo gin jopainia e piny Togo. Mano nomiyo obedona mayot dhi kuno.” Omiyo ne odhi Togo. Kata kamano, pod ne nitie pek moro. Benjamin wacho niya: “Ok nang’eyo wacho kata wach achiel e dho-Faransa. Dweche auchiel mokwongo piny ne tekna nikech ok nanyal wuoyo gi ji.” Kata kamano bang’ kinde matin, nochako ng’eyo dhokno mos mos. Benjamin sani tiyo e Bethel ma Benin, kotiyo tij kowo ne owete buge kendo konyo gi tije mag kompyuta.\nMarie-Agnès gi Michel\nEric gi Katy ma ne owuo kuomgi motelo, ne lendo e alwora miwachoe dhok mawendo ka gin France kapok gibiro Benin. Kane openj Katy ni oneno nade alwora mar West Africa, nowacho kama: “Yudo ot maber ok ne yot. Kuom dweche moko ne wadak e ot maonge stima kod pi freji.” Eric bende medo ni: “Ji ne goyo thum gi dwol mamalo nyaka chuny otieno. Nyaka ibed ng’at ma hore mos kendo yie dak e chal ma kamago.” Giduto giwacho ni: “Mor ma ng’ato yudo sama olendo e alwora ma jolendo pok omulo kata matin, ng’eny miwuoro kendo oloyo pek moro amora ma ng’ato nyalo romogo.”\nMichel gi chiege miluongo ni Marie-Agnès, bende nowuok France ka gin jo higini 50 gi wiye. Ne gidhi Benin chiegni higini abich mosekalo. Mokwongo ne giparore ahinya. Michel wacho ni: “Jomoko ne wacho ni paro mwang’adono ne miyo wanenore ka joma obet e wheelbarrow to ne idhiro gi ng’at mawuotho e wi tol ma ong’aw! Mano ne en gima nyalo bwogo ng’ato kaok ong’eyo ni kare ng’at mawuotho e wi tol mong’awno en Jehova. Omiyo ne wang’ado mar dhi tiyo ne Jehova.”\nKAKA NG’ATO NYALO TIMO IKRUOK\nJogo mosega dar ma odhi e pinje ma jolendo dwaroree, jiwo ahinya ni dwarore ng’ato otim ikruok maber kuom timo gik maluwogi: Tim chenro chon. Tim kinda mondo ing’i gi alworano. Kik ikal bajet miseketo. Kae to ket geno kuom Jehova.—Luka 14:28-30.\nSébastien, ma ne wamulo wachne motelo wacho niya: “Kane pok wadar, an gi Johanna jaoda ne wakuno pesa kuom higini ariyo kuom weyo nyiewo gik maok ochuno kendo weyo luwo yore mang’eny mag manyo mor.” Mondo obednegi mayot lendo e alwora man e piny machielo, higa ka higa gidhiga tiyo Ulaya thurgi kuom dweche matin, kae to gidok Benin kuom dweche modong’go mondo gidhi nyime gi tij lendo.\nMarie-Thérèse en achiel kuom nyimine 20 mapok odonjo e kend, malendo kuonde ma jolendo dwaroree ahinya e pinje mag West Africa. Ka en France, ne en dereba mariembo bas to kata kamano, e higa 2006 nokawo rusa mar higa mangima mondo odhi olend kaka painia e piny Niger. Bang’ kinde nofwenyo ni mano e tich mowinjore otim e ngimane. Owacho niya: “Kane adok France, nawuoyo gi jatenda kar tich manyise gombo ma an-go mar timo lokruok e chenro mara kaka abiroga tiyo, to noyie mondo atim lokruokno. Sani, kochakore Mei nyaka Agost, atiyo tij riembo bas ka an France, to kochakore Septemba nyaka April, alendo kaka painia e piny Niger.”\nJogo moketo ‘dwaro mag pinyruoth obed mokwongo’ nyalo bedo gadier ni Jehova biro ‘medonegi’ dwarogi mamoko duto. (Math. 6:33) Kuom ranyisi, ne ane gima notimore ne Saphira. En nyaminwa mapok okendi mawuok France. Sani hike hawo 30 to olendo kaka painia e piny Benin. E higa 2011 nodok France mondo omany pesa moromo rite kuom higa mangima kolendo e Afrika (mano ne hike mar auchiel). Saphira wacho niya: “Ne en Tich Abich odiechienga mogik e tich, to kata kamano pod ne dwarore ni ati kuom ndalo moko apar eka mondo ayud pesa moroma lendo kuom higa mangima. Ne adong’ mana gi jumbe ariyo to awuok France. Nawuoyo gi Jehova e lamo kanyise chalna. Mapiyo bang’ kanyo, jal moro nogoyona simu kopenja kabe anyalo yie tiyo tich moro kuom jumbe ariyo nikech jal ma ne tiyo tijno ne dhi bedo maonge.” Wuok Tich ma ne luwo, Saphira ne odhi kuno mondo jal ma ne odhi kawo kareno otiege. Owacho niya: “Kane achopo, nafwenyo ni miyono en Janeno mane dwaro rusa mar ndalo apar mondo odhi e Skul mar Jopainia! Jatende nodagi miye rusa mak mana ka oyudo ng’at machielo makawo kareno. Nyaminwano nokwayo Jehova e lamo mondo okonye—to mana kaka an bende noyudo asetimo.”\nTICH MAKELO MOR MADIER\nOwete gi nyimine moko ma bende wuok kuonde mopogore opogore osetiyo e pinje manie alwora mar West Africa kuom higini mang’eny kendo ging’ado mar bedo kuno chuth. Jomoko to osedak e alworago mana kuom higini matin kae to bang’e gidok thuchegi. Kata mana jogo ma nolendo kuonde machalo kamago pod neno ber kuom tij lendo ma ne gitimo e pinjego. Ne gipuonjore ni mor madier e ngima nyalore mana ka ng’ato otiyo ne Jehova.\n^ par. 6 Ofis ma Benin ema tayo tij lendo e pinje ang’wen-go miwachoe dho-Faransa.\nTiego Owete Manie Alworago\nPascal, ma en painia kendo jaduong’-kanyakla mawuok France, oselendo e piny Benin kuom higini mokalo 12. Owacho niya: “Neno kaka owete gi nyimine timo dongruok e wach Nyasaye en gweth maduong’ ahinya.” Pascal osekonyogi nade mondo moko kuomgi otim dongruok e wach Nyasaye?\n“Atiego ng’ato ka ng’ato kaluwore gi chalne. Ka wan e tij lendo, owetego nopuonja kaka anyalo moso kendo chako mbaka gi ji. Gin to ne gipuonjore ang’o kuoma? Ndiko piny weche machuok. Ng’eny nderni onge gi nyinge, kae to udi bende onge gi namba mondikie. Jolendo moko ok ne ndik piny weche manyalo konyogi e tij lendo, omiyo thothgi ok ne nyal dok timo limbe. Nanyisogi kaka ndiko weche machuok e wi ng’at morwako wach en gima ber kendo nyalo jiwo ng’ato mondo oyud jing’o mar dok timo limbe.\n“Thoth joma odak e alworani ok ong’eyo somo maber. Gipuonjore gik mathoth mana kuom chiko itgi. E wi mano, gisepuonjore dhok mang’eny maok gisomo buge mawuoyo e wi dhokgo. Ne ajatiego owete moko ma rowere mondo ong’e somo gi dwol mamalo. Kaka ne gimedo ng’eyo somo, e kaka ne gimedo hero somo. Kae to napuonjogi kaka ginyalo timo nonro. Ne gitimo dongruok mapiyo ahinya kendo bang’e ne oketgi jokony tich e kanyakla.”\nLam Jehova, Ruoth Mochwere\nHigini 100 Ka Pinyruoth Locho—Ber Mosekelo Jiwi Nade?\nTim Yiero Manyiso Rieko Kapod In Rawera\n“Pinyruodhi Mondo Obi”—To Nobi Karang’o?\nYiero Ma Natimo Ka Pod An Nyathi\nText Yore mag golo buge mag digital OHINGA MAR JARITO—GOCHO MAR PUONJRUOK Januar 2014\nOHINGA MAR JARITO—GOCHO MAR PUONJRUOK Januar 2014


Tich Joote 10 - Holy Bible [Luo Bible 2015] - (TiJo 10)\nNe nitie ng’at moro Kaisaria ma nyinge Kornelio. Ne en jatend oganda lweny miluongo ni, ‘Oganda Italia’,\nkendo ne en ng’at modimbore, kendo moluoro Nyasaye gi joode duto. Notimo timbe ng’wono mang’eny kokonyogo jo-Yahudi modhier, kendo ne olamo Nyasaye pile.\nChieng’ moro kar sa ochiko mar odhiambo, nopo ka malaika mar Nyasaye obirone malong’o e fweny, mi olwonge ni, “Kornelio!”\nNe orango malaika mi openje koluor ni, “En ang’o, Ruoth?” Malaika nodwoke ni, “Lemoni gi timbeni mag ng’wono osechopo malo e nyim Nyasaye, kendo Nyasaye osepari.\nTo koro or wach Jopa, iluong ng’at moro ma nyinge Simon, ma bende iluongo ni Petro.\nEn wendo janyong’ piende moro ma nyinge bende Simon, ma ode nie dhonam.”\nKane malaika mane wuoyo kode osea, noluongo jotich ode ariyo gi askari moro modimbore, mane achiel kuom joma rite.\nEka nonyisogi weche duto, mi oorogi Jopa.\nKinyne kane jootego nie yo chiegni chopo Jopa, Petro noidho e tat ot kar sa auchiel mondo olem.\nNodenyo, kendo ne odwaro chiemo, to kane pod iloso chiemo, ayula wang’ notere,\nmi oneno ka polo oyawore, kendo ka gimoro machal gi nanga maduong’ iloro piny gi kondene ang’wen.\nTo ei gino ne nitie kit gik moko mangima, kaka jamni gi le kod gik mamol gi winy.\nDwol moro nowacho niya, “Petro, a malo mondo ineg gimoro kuom gigo, icham!”\nTo Petro nokwer ni, “Ngang’, Ruoth! Nyaka nene pok achamo gima ok ler kata makuero.”\nEka dwol nochako owuoyo kode mar ariyo ni, “Gimoro amora ma Nyasaye owacho ni ler, in kik iwach ni ok ler.”\nMano notimore didek, eka nodwok gino malo e polo mana gie sano.\nKane Petro pod hum nono, kaparo tiend fweny mane oseneno, joote mane Kornelio ooro nochopo e dhorangach, bang’ penjo kuma Petro odakie.\nNe giluongo ka gipenjo ni, “Bende wendo moro ni ka ma nyinge Simon Petro?”\nTo paro Petro ne pod oyudo ni kuom fweny mane oseneno cha, to Roho ne onyise ni, “Ji adek moko dwari.\nOmiyo lor piny idhi kodgi, mak iriwo gi kiawa, nikech an ema aseorogi.”\nKuom mano, Petro nolor piny, mi owacho ni jogo ni, “An e ng’at mudwaro. Ere wach ma un go?”\nNe gidwoke ni, “Jaduong’ lweny moro ma nyinge Kornelio ema oorowa. En ng’at makare, moluoro Nyasaye, kendo ma jo-Yahudi duto ogeno. To nonyise mondo oluongi idhi e ode, owinj ane wachni.”\nOmiyo Petro norwakogi e ot, mi ginindo kanyo otienono. Kinyne noa malo modhi kodgi, kendo owete moko moa Jopa bende ne odhi kode.\nChieng’ maluwo mano, ne gichopo Kaisaria, kuma ne Kornelio, kaachiel kod wedene kod osiepene mane oseluongo, ritogie.\nKane Petro ochopo, Kornelio noromone, mi ogoyo chonge piny e tiende, kamiye duong’.\nTo Petro nochunge, kawachone ni, “Chungi, nikech anto an mana dhano.”\nEka nodonjo e ot kowuoyo kode, kendo noyudo ji mathoth kochokore kanyo.\nNowachonigi niya, “Uduto ung’eyo ni chikwa ok oyie mondo ja-Yahudi olim ng’at moro ma ok ja-Yahudi, kata osud machiegni kode. To Nyasaye osenyisa ni kik akwan ng’ato ang’ata ka ng’ama ok ler kata mogak.\nEmomiyo ka nyocha uluonga, to abiro abira ma ok amino wach. To koro apenjou ni, ere gima ne omiyo uluonga?”\nKornelio nodwoke niya, “Ndalo adek mokadho, ne oyudo alemo e oda kar sa ochiko mar odhiambo. To ne apo ka ng’at moro morwako lewni mang’angni ochung’ e nyima,\nmoluonga ni, ‘Kornelio! Nyasaye osewinjo lemoni, kendo oseneno timbeni mag ng’wono.\nKoro or wach Jopa mondo iluong ng’at moro ma nyinge Simon Petro. En wendo e dala janyong’ piende moro ma nyinge Simon, modak e dhonam.’\nMano omiyo ne aoroni joote mana gi sano, kendo agoyoni erokamano ahinya kuom biro. To koro waduto eri wan ka e nyim Nyasaye, kwarito wach moro amora ma Ruoth osenyisi mondo iwachi.”\nEka Petro nochako wuoyo, kawacho ni, “Koro asefwenyo adier ni Nyasaye timoni ji duto mana machalre.\nOyie gi ng’ato ang’ata moluore, kendo matimo gik makare, bed ni oa e oganda mane!\nNe ooro wachne ni jo-Israel, kokelonigi Wach Maber mar kue kuom Yesu Kristo, ma en Ruodh ji duto.\nUng’eyo gima duong’ mane otimore e piny Israel duto, chakre Galili, bang’ wach batiso mane Johana olando.\nUng’eyo kaka Nyasaye noyiero Yesu ja-Nazareth, komiye Roho Maler, kendo omiye teko. Ne odhi kuonde duto, kotimo timbe mabeyo, kendo ochango ji duto mane Satan sando, nikech Nyasaye ne ni kode.\nWan ne waneno gik moko duto mane otimo e piny jo-Yahudi kod Jerusalem, kendo wawuoyo ni ji kuomgi. Jo-Yahudi ne onege kogure e msalaba,\nto Nyasaye ne ochiere oa kuom joma otho chieng’ mar adek, momiyo ofwenyorenwa.\nJi duto ne ok onene, to mak mana wan mane Nyasaye oyiero. Wan ne wachiemo kendo wametho kode kane osechier oa kuom joma otho.\nNe omiyowa chik mondo waland ni ji Wachne, kwahulo ni en ema Nyasaye oseyiere jang’ad bura mar joma ngima gi joma otho.\nJonabi duto nowuoyo kuome, kawacho ni ng’ato ka ng’ato moyie kuome nowene richone nikech en.”\nKane Petro pod wuoyo, Roho Maler nolor kuom ji duto mane oyudo winjo wachne.\nJo-Yahudi mane oyie kuom Kristo mane osebiro gi Petro koa Jopa ne owuoro ahinya ka gineno ni Nyasaye omiyo joma ok jo-Yahudi Roho Maler,\nnikech ne giwinjo ka giwuoyo gi dhok mayoreyore, ka gipako duong’ mar Nyasaye. Eka Petro nowacho niya,\n“Jogi oseyudo Roho Maler mana kaka ne wayudo! Bende ng’ato nyalo tamogi mondo kik batisgi gi pi adier?”\nEka nogolo chik ni mondo obatisgi e nying Yesu Kristo. Bang’e ne gikwaye mondo omed bet kodgi kuom ndalo moko.\nTich Joote 10:1\nTich Joote 10:2\nTich Joote 10:3\nTich Joote 10:4\nTich Joote 10:5\nTich Joote 10:6\nTich Joote 10:7\nTich Joote 10:8\nTich Joote 10:9\nTich Joote 10:10\nTich Joote 10:11\nTich Joote 10:12\nTich Joote 10:13\nTich Joote 10:14\nTich Joote 10:15\nTich Joote 10:16\nTich Joote 10:17\nTich Joote 10:18\nTich Joote 10:19\nTich Joote 10:20\nTich Joote 10:21\nTich Joote 10:22\nTich Joote 10:23\nTich Joote 10:24\nTich Joote 10:25\nTich Joote 10:26\nTich Joote 10:27\nTich Joote 10:28\nTich Joote 10:29\nTich Joote 10:30\nTich Joote 10:31\nTich Joote 10:32\nTich Joote 10:33\nTich Joote 10:34\nTich Joote 10:35\nTich Joote 10:36\nTich Joote 10:37\nTich Joote 10:38\nTich Joote 10:39\nTich Joote 10:40\nTich Joote 10:41\nTich Joote 10:42\nTich Joote 10:43\nTich Joote 10:44\nTich Joote 10:45\nTich Joote 10:46\nTich Joote 10:47\nTich Joote 10:48


Omiyo ne adhi ir Ruoth Nyasaye ka alamo, ka aywakne kendo ka ariyo kech, kendo ne arwako law kuyo ka abukora gi buru. Ne alamo Jehova Nyasaye Nyasacha kendo ne ahulo richona kama: “Yaye Ruoth Nyasaye maduongʼ kendo malich, Nyasaye marito singruokne mar hera gi ji duto mohere kendo morito chikene, wasetimo richo kendo wasetimo marach. Wasetimo timbe maricho kendo wasengʼanyo; waselokore waweyo yoreni gi chikeni. Ok wasechiko itwa ne jotichni ma jonabi mane owuoyo gi ruodhi mawa gi yawuot ruodhi kod wuonewa, gi jopinywa duto, e nyingi. “Ruoth Nyasaye, to wan jo-Juda, joma odak Jerusalem kod jo-Israel, modak machiegni kod modak maboyo, e pinje duto misekeyowae wichkuot osemakowa kawuononi, nikech wasebedoni joma ok jo-ratiro. Yaye Jehova Nyasaye, wan kaachiel gi ruodhi mawa, gi yawuot ruodhi, kod wuonewa, wichkuot omakowa nikech waseketho e nyimi. Ruoth Nyasachwa kecho ji kendo oweyo ne ji richogi, kata obedo ni wasengʼanyone kamano; ok waseluoro Jehova Nyasaye ma Nyasachwa, kata rito chike mane omiyowa kokalo kuom jotichne ma jonabi.\n Kane ochopo sa misango mar odhiambo, ne achungo aa kama ne abetie, gi kandhona kod lepa koyiech, mi apodho gi chonga ka atingʼo bedena malo ne Jehova Nyasaye Nyasacha. Kendo ne alemo kama: “Nyasacha, an-gi wichkuot malich kod kuyo ma ok anyal tingʼo wangʼa malo kangʼiyi, nikech richowa boyo moyombo wiyewa kendo kethowa osechopo e polo. Koa e ndalo mar kwerewa nyaka chil kawuono, wasebedo joketho ahinya. Nikech richo ma wasetimo, ruodhi mag pinje mamoko osenegowa kaachiel gi ruodhiwa kod jodolo mag-wa kendo giseterowa e twech kendo yako gigewa, mi wasebedo gi wichkuot maduongʼ nyaka chil kawuono.\n Jonabi mage to umo timbegi gi fweny mag miriambo kod gagi mag wuond. Giwacho ni, ‘Ma e gima Jehova Nyasaye Manyalo Gik Moko Duto wacho,’ ka Jehova Nyasaye to pok owuoyo. Jopiny mecho e yor wuond kendo mayo ji githuon; githiro joma odhier gi joma ochando kendo gisando jodak, ka gituonogi adiera margi. “Ne amanyo ngʼato moro e diergi mane nyalo gero ohinga kendo mane nyalo chungʼ e nyima kaka ogayi mochungʼne piny, mondo kik akethe, to ne ok ayudo ngʼato. Omiyo koro abiro olo mirimba kuomgi kendo abiro tiekogi gi mirimba mager, ka aketo e wigi giwegi gik moko duto maricho gisetimo, Jehova Nyasaye Manyalo Gik Moko Duto ema owacho.”\nRapar mar Chik 9:18-29\n Eka ne achako ariera piny e nyim Jehova Nyasaye kuom ndalo piero angʼwen odiechiengʼ gotieno; ne ok achiemo kata modho pi, nikech richo duto mane utimo, ka utimo gik mamono e nyim Jehova Nyasaye, kendo ka ujimbo mirimbe. Ne aluoro mirima kod kum mager mar Jehova Nyasaye, nimar mirima nomake ahinya mar tiekou. To kata kamano nowinjo ywakna kendo. Jehova Nyasaye ne iye owangʼ gi Harun mi odwaro tieke, to e kindeno ne alemone Harun bende. Bende ne akawo giru mar kethono, ma en kido mar nyaroya mane uloso, mine awangʼe e mach. Bangʼe ne atoye matindo tindo narege mayom kaka mogo, eka ne akire e aora mamol koa e got. Bende ne umiyo Jehova Nyasaye mirima ka un Tabera, Masa, kod Kibroth Hatava. Kendo kane Jehova Nyasaye ogolou Kadesh Barnea nowacho niya, “Dhiuru mondo ukaw piny ma asemiyou.” To ne ungʼanyo ne chike mag Jehova Nyasaye ma Nyasachu, ne ok ugeno kuome kata miye luor. Usebedo ka ungʼanyo ne Jehova Nyasaye ndalo duto ma asengʼeyoue. Ne ariera piny ndalo piero angʼwen odiechiengʼ gotieno nikech Jehova Nyasaye nowacho ni obiro tiekou. Ne alamo Jehova Nyasaye kawacho niya, “Yaye Nyasaye Manyalo Gik Moko Duto, kik itiek jogigi, ma gin girkeni mari iwuon mane ireso gi badi maratego e piny Misri. Par jotichni ma gin Ibrahim, Isaka kod Jakobo kendo kik ine wich teko margi, timbegi maricho kod richo mag-gi Ka ok kamano to piny mane igolowa biro wacho ni, ‘Nikech Jehova Nyasaye ne ok nyal kawogi matergi e piny mane osesingonegi kendo nikech ne ok oherogi, to Jehova Nyasaye osetero joge e thim mondo otho kuno nikech osin kodgi.’ To ngʼe ni gin jogi owuon kendo ma girkeni mari mane igolo gi tekoni maduongʼ kod bat morie.”\n To Musa nokwayo Jehova Nyasaye, ma Nyasache kowachone niya, “Yaye Jehova Nyasaye, en angʼo momiyo mirimbi mager ditiek jogi mane igolo gi teko maduongʼ kod lweti maratego kawuok e piny Misri? Angʼo momiyo dimi jo-Misri wuo gi ngʼayi kawacho ni, ‘Nogologi gi chuny marach mondo otiekgi ewi gode kendo mondo otiekgi e wangʼ piny?’ Kuom mano, we mirimbi mager, mondo ilok chunyi kik ikel kethruok ni jogi. Par jotichni Ibrahim, Isaka kod Jakobo mane ikwongʼorini in iwuon kiwacho ni, ‘Abiro keto nyikwayi mondo obed mangʼeny kaka sulwe mar kor polo bende abiro miyo nyikwayi pinyni duto mane asingonegi ni nobed mwandugi nyaka chiengʼ.’ ”\n Kuom mano Musa nodok ir Jehova Nyasaye mowacho niya, “Yaye, mano kaka jogi osetimo richo malich, ma giseloso nyisechegi mag dhahabu. To koro kiyie, to wenegi richogi, to ka ok kamano, to ruch nyinga oko e kitabu misendikono.”\n Magi e weche Nehemia wuod Hakalia: E dwe mar Kislev e higa mar piero ariyo, kane pod antiere kama ochiel gi ohinga motegno mar Susa, Hanani, ma en achiel kuom owetena, nobiro koa Juda kaachiel gi joma moko, kendo ne apenjogi kuom jo-Yahudi mane otony, bende ne apenjogi kuom Jerusalem. Ne giwachona niya, “Jogo mane otony oa e twech kendo modwogo e gwengʼni nigi chandruok malich to gi wichkuot. Ohinga mar Jerusalem osemukore kendo dhorangeyege osewangʼ gi mach.” Kane awinjo wechegi, to ne abet piny mi aywak. Kuom ndalo manok nakuyo kendo natweyo chiemo kalamo e nyim Nyasach polo. Bangʼe ne alemo kama: “Jehova Nyasaye, ma Nyasach Polo, in Nyasaye maduongʼ kendo malich miwuoro, marito singruok mare mar hera gi jogo mohere kendo morito chikene. Yie ichik iti kendo iyaw wangʼi mondo iwinj lemo ma jatichni lamo odiechiengʼ gotieno ne jotichni, ma gin jo-Israel. Ahulo richowa ma wan jo-Israel, kaachiel gi an kod od wuora wasetimoni; waseketho e nyimi adier kendo ok waseluoro chike kod puonj mane imiyo jatichni Musa. “Parie puonj mane imiyo jatichni Musa, kiwacho ni, ‘Ka ok ubedo jo-ratiro, to abiro keyou e dier ogendini, to ka udwogo ira kendo urito chikena, to kata obedo ni jou oke e tungʼ piny ka tungʼ piny, abiro chokogi ka agologi kuondego mi akelgi kama aseyiero kaka kar dak mar Nyinga.’ “Gin jotichgi kendo jogi, mane ireso gi tekoni maduongʼ kod badi maratego. Yaye, Ruoth Nyasaye, mad ichik iti ne lamo mar jatichnini kendo bende ni lamo mag jotichni man-gi ilo mar miyo nyingi luor. Mi jatichni odhi maber ka inyise ngʼwono e nyim ngʼatni.” Ne an jatingʼ divai mar ruoth.\nAngʼo mamoni duogowa iri kendo, mondo eka jogi obed mamor kuomi?\nTunge piny duto biro paro miduog ir Jehova Nyasaye, kendo dhout ogendini duto biro kulore e nyime,\nChwe chuny maler e iya, yaye Nyasaye, kendo los chuny motegno mosiko koluori iket e iya.\nEka ok wanachak walokre waweyi; konywa wabed mangima, kendo wabiro pako nyingi.\nJehova Nyasaye, asewinjo humbi; achungʼ e nyimi ka an-gi luoro kuom gik misetimo, yaye Jehova Nyasaye. Mad itimgi kendo e kindewa, mi gingʼere e ndalowani; ka in gi mirima to mad ipar ngʼwono.\nSuduru but Nyasaye, eka nosud butu. Luokuru lweteu, un jorichogi, kendo pwodhuru chunyu, un joma nigi paro ariyogi.\n Eka nowachona niya, “Wuod dhano, jo-Israel chalo gi chokegi. Giwacho ni, ‘Chokewa otwo kendo genowa orumo; osengʼad karwa oko.’ Emomiyo kor wach kendo iwachnegi ni: ‘Ma e gima Jehova Nyasaye Manyalo Gik Moko Duto wacho: Yaye un joga, abiro elo lieteu mi agolu oko kendo aduogu e piny Israel. Eka un, ma un joga, unungʼe ni An e Jehova Nyasaye, ka anael lieteu mi agolu oko kuomgi. Abiro keto Roho mara kuomu mi udok mangima, kendo abiro miyo udag e pinyu uwegi. Eka unungʼe ni an Jehova Nyasaye ema asewuoyo kendo asetimo kamano. Jehova Nyasaye ema owacho.’ ” Wach Jehova Nyasaye nobirona kama:\nTich Joote 2:17-18\n “ ‘Nyasaye wacho kama: E ndalo giko anaol Roho Maler mara kuom ji duto. Yawuotu gi nyiu nokor wach, jou matindo none fweny, jodongu nolek lek. Kata mana jotichna machwo gi mamon, bende naol Roho Maler mara kuomgi ndalono, mi ginikor wach.\nMano emomiyo iwacho ni: “Chiew in ngʼama nindo, chier ia kuom joma otho, to Kristo norieny kuomi.”\nTich Joote 3:19-21\n Koro lokreuru uwe richou, udog ir Nyasaye, mondo richou owenu, eka Ruoth noduog chunyu mi uyud kwe, bangʼe enoornu Yesu Kristo, Jal mane owalnu. To pod nyaka obedie e polo nyaka chop kinde ma Nyasaye ketoe gik moko duto kare, mana kaka nosesingore chon gi dho jonabi mage maler.\n “To ka ngʼat ma timbene richo olokore oweyo richone mosetimo mi orito buchena kendo otimo gima ber kendo makare, to obiro bedo mangima kuom adier; ok obi tho. Ok nokwane jaketho kuom richo duto mosetimo. Nikech gik makare mosetimo, obiro bedo mangima. Uparo ni berna ka jaricho otho? Donge en morna ka gilokore giweyo timbegi maricho mondo gibed mangima? Jehova Nyasaye Manyalo Gik Moko Duto ema owacho. “To ka ngʼat makare olokore oweyo timbene makare mi otimo richo kendo otimo gik mamono machalo gi mago ma ngʼat ma timbene richo timo, bende dobed mangima adier? Gik mabeyo mosetimo kata achiel ok nopar. Nikech timne mar bedo ngʼama ok ja-ratiro kendo nikech richo mosetimo, obiro tho. “To ka pod uwacho ni, ‘Yore mag Ruoth Nyasaye ok nikare.’ To winjuru, yaye dhood Israel: Bende yorena ok nikare adier? Donge yoreu ema ok nikare? Ka ngʼama kare olokore oweyo timbene makare mi otimo richo to timneno ema biro nege. Obiro tho nikech richo mosetimono. To ka ngʼat ma timbene richo olokore oweyo timbene maricho mosetimo, mi otimo tim makare kendo adier, to ok obi otho. Nikech oparo ketho duto moseketho kendo olokore owegi, obiro bedo mangima kuom adier; ok obi tho. To dhood Israel pod wacho mana ni, ‘Yore mag Ruoth Nyasaye ok nikare.’ To winjuru, yaye dhood Israel: Bende yorena ok nikare adier? Donge yoreu ema ok nikare? “Kuom mano, yaye dhood Israel, abiro ngʼadonu bura, ngʼato ka ngʼato kuomu kaluwore gi yorene owuon, Jehova Nyasaye Manyalo Gik Moko Duto osewacho. Lokreuru! Weuru ketho duto musetimo, eka richo ok nobednu obadho. Pogreuru gi ketho duto musetimo, kendo beduru gi chuny manyien kod paro malongʼo. Udwaro ni utho nangʼo, yaye dhood Israel? Nikech ok en morna ka ngʼato tho, Jehova Nyasaye Manyalo Gik Moko Duto ema owacho. Weuru timo richo mondo ubed mangima! “Chwog wend ywak moro mondo iywag-go yawuot ruodhi mag Israel,\n Jehova Nyasaye wacho niya, “Omiyo nitiere geno kuom ndaloni mabiro. Nyithindu nodwogi e pinygi giwegi. “Adiera asewinjo ywak Efraim: Ne imiya kum ka nyaroya ma lelo, kendo osekuma. Duoga, kendo anaduogi, nikech in Jehova Nyasaye Nyasacha. Bangʼ kane asebaro, ne akwayo weruok; bangʼ kane wach osedonjona, ne agoyo agoga. Wiya nokuot kendo ne awinjo lit, nikech ne atingʼo wichkuot mar bedona rawera. Donge Efraim en wuoda makende, nyathi ma amor godo? Kata obedo ni awuoyoga kuome marach, to pod apare. Emomiyo chunya ywage,” an-gi kech kuome, Jehova Nyasaye owacho.\n Bangʼ loch Abimelek ja-Isakar, Tola wuod Pua, ma wuod Dodo, nowuok mondo ores jo-Israel. Nodak Shamir, e piny got mar Efraim. Notelo ne Israel kuom higni piero ariyo gadek; eka notho, kendo noyike Shamir. Noluwe gi Jair ma ja-Gilead, ma notelo ne Israel kuom higni piero ariyo gariyo. Ne en-gi yawuowi piero adek mane nigi punde piero adek mane giidho. Negitelone mier piero adek man Gilead, manyaka kawuononi pod iluongo ni Havoth Jair. Ka Jair notho, noyike Kamon. Jo-Israel nochako otimo timbe mamono e wangʼ Jehova Nyasaye. Negitiyone Baal gi Ashtoreth, kod nyiseche mag jo-Aram, gi nyiseche mag jo-Sidon, nyiseche mag jo-Moab, nyiseche mag jo-Amon kod nyiseche mag jo-Filistia. Bende nikech jo-Israel nojwangʼo Jehova Nyasaye mi ok gitiyone, iye nowangʼ kodgi. Nochiwogi e lwet jo-Filistia kod jo-Amon, mane osandogi kendo othirogi e higano. Kuom higni apar gaboro negisando jo-Israel duto mane nitie yo wuok chiengʼ mar Jordan e piny Gilead, ma en piny jo-Amor. Jo-Amon bende nongʼado Jordan mondo oked gi jo-Juda, jo-Benjamin kod od Efraim; kendo Israel nenie thagruok malich. Eka jo-Israel noywak ne Jehova Nyasaye, “Waseketho e nyimi, ka waweyo Nyasachwa kendo watiyone nyiseche mag Baal.” Jehova Nyasaye nodwoko niya, “E kinde mane jo-Misri, jo-Amor, jo-Amon, jo-Filistia, jo-Sidon, jo-Amalek kod jo-Maon nothirou kendo ne uywakna mondo akonyu, donge ne aresou ma ua e lwetgi? To usejwangʼa mutiyone nyiseche mamoko, omiyo koro ok anachak aresu. Dhiuru kendo uywagne nyisecheu ma useyiero. Weuru giresu sa ma un e thagruok!” To jo-Israel nowachone Jehova Nyasaye niya, “Wasetimo richo. Timnwa gimoro amora miparo ni berni, to kiyie to reswa sani.” Eka ne giwito nyiseche manono kendo negitiyo ni Jehova Nyasaye. Eka Jehova Nyasaye nokecho jo-Israel kuom thagruokgi. Ka jo-Amon noluongi mondo oik gige lweny mag-gi kendo gichokre Gilead, jo-Israel to nochokore Mizpa. Jotend jo-Gilead nowacho kendgi giwegi niya, “Ngʼato angʼata ma nemonj jo-Amon ema nobed jotend jogo duto modak Gilead.”\nKuom mano, achayora ahinya kendo ahulo richona ka bet piny kendo abukora gi buru.”\n Puothe okethore, lowo otwo; cham okethore, divai manyien orumo, mo bende onge. Kik ugen gimoro un jopur, denguru un jopidh mzabibu, beduru mokuyo nikech ngano gi shairi, nikech cham mochiek manie puothe okethore. Mzabibu osetwo kendo ngʼowu osener, olemo mongʼinore, gi othidhe kod mapera kaachiel gi yiende duto mag puodho osetwo. Adier mor mar dhano bende oserumo. Yaye un jodolo, rwakreuru gi pien gugru kuywak; denguru kendo gouru nduru, un joma tiyo e nyim kendo mar misango. Biuru, mondo uywagru otieno duto, un joma tiyo e nyim kendo mar misango, nikech cham mag misango kod misengini miolo piny, onge e od Nyasachwa. Landuru lemo gi riyo kech maler kendo luonguru chokruok maler. Chokuru jodongo kod ji duto modakie piny, mondo gibi e od Jehova Nyasaye ma Nyasachu, mondo giywagre ne Jehova Nyasaye. Mano kaka odiechiengno lich! Nimar odiechieng Jehova Nyasaye chiegni, enobi kaka kethruok moa kuom Nyasaye Maratego. Donge chiemo osegol oko e nyim wangʼwa; donge ilo kod mor onge e od Nyasachwa? Kothe otop motwo ei lowo. Ute keno okethore, dere osego piny, nikech cham onge. Mano kaka dhok chur! Kweth mag jamni tangni koni gi koni, nikech gionge lek; kata mana kweth mag rombe sandore. In ema aluongi, yaye Jehova Nyasaye, nikech mach osewangʼo pewe mag kwath, kendo ligek mach osewangʼo yiende duto manie pap. Koda ka le mag thim bende tangni ka dwari nikech aore duto oseduono, kendo mach osewangʼo pewe mag kwath.\n To en ngʼa mongʼeyo? Dipo ka mirimb Nyasaye odok chien, mi owe ich wangʼ kendo ongʼwon-nwa mi ok otiekowa.” Kane Nyasaye oneno gik mane gitimo ka giweyo timbegi maricho, nokechogi mi koro ne ok okelonigi masiche duto mane osewacho ni obiro kelo nigi.\nAwachonu ni kamano e kaka mor nobedi e polo kuom jaricho achiel molokore, moloyo mor kuom ji piero ochiko gochiko mabeyo ma ok dwar weyo richo.\nNoyalo niya, “Sa osechopo kendo pinyruoth Nyasaye osekayo machiegni. Weuru richo kendo yieuru Injili.”\nKane gihulo richogi, ne obatisogi e Aora Jordan.\n Eka Yesu nochako kwedo mier mane thoth honnige osetimoree, nikech negitamore weyo richo. “Mano kaka unune malit un jo-Korazin! Mano kaka unune malit, un jo-Bethsaida! Nimar ka dine honni motimnugi dinetim ne Turo gi Sidon to dine giseweyo richo chon ka girwakore gi lep gugru kendo ka gibukore gi buru. To awachonu ni chiengʼ ngʼado bura weche nobed maberber ne Turo gi Sidon moloyou. To in Kapernaum, bende ibiro tingʼori malo nyaka polo koso? Ooyo, ibiro lwar piny nyaka piny joma otho. Ka dine bed ni honni mane otim e iyi ne otim ei Sodom to dikoro pod entie nyaka kawuono. To awachonu ni chiengʼ ngʼado bura weche nobed maberber ne Sodom moloyou.”\n1 Petro 4:17\nNikech ndalo koro osechopo mingʼadoe bura ni jood Nyasaye. To ka wan ema ochakore kodwa kamano to uparo ni joma ok luw Injili mar Nyasaye to biro neno malit machal nadi?\nBende alamonu mondo chunyu maiye oyawre mondo ungʼe tiend geno ma oseluongoue, ma gin girkeni mogundho mokano ni joma oyie,\nBangʼ ndalo ariyo obiro duogo chunywa to e odiechiengʼ mar adek obiro resowa, mondo omi wadag kode.\nmor gi ilo kuondego, dwond miaha kod wuon kisera, kod dwond jogo makelo chiwo mar goyo erokamano ne od Jehova Nyasaye. Negiwacho niya, “ ‘ “Goneuru Jehova Nyasaye Maratego erokamano, nimar Jehova Nyasaye ber; herane osiko nyaka chiengʼ.” Nimar anaduog gweth ne piny mane gin-go chon,’ Jehova Nyasaye owacho.\nDuogna mor ma warruokni kelo kendo mi abed gi chuny mohero timo dwaroni, mondo chuny makamano orita.\nOmiyo noyikwa kode e tho kuom batiso, mondo kaka Kristo nochier oa kuom joma otho kuom duongʼ mar Wuoro, e kaka wan bende onego wadagi e ngima manyien.\n Ere gima omiyo wiyi wil kodwa kinde duto? Ere gima omiyo ijwangʼowa kuom kinde malach kamano? Yaye Jehova Nyasaye, dwogwa iri; kendo ndalowa obed manyien kaka ne wan chon.\n “Neuru, anaornu janabi Elija kapod odiechiengʼ maduongʼ kendo malich mar Jehova Nyasaye obiro. Enoduog chunje wuone ir nyithindgi, kendo chunje nyithindo ir wuonegi; nono to anabi kendo aketh piny gi kwongʼ!”\n Mad lweti bed kuom ngʼat mobet e bathi korachwich, ma en wuod dhano misemiyo teko in iwuon. Eka ok wanachak walokre waweyi; konywa wabed mangima, kendo wabiro pako nyingi. Dwogwa iri, yaye Jehova Nyasaye, ma Nyasaye Maratego; mi wangʼi orienynwa, eka mondo wayud warruok.


swfchan: Nya Nya Nya 2 (Gegege no Kitaro)-13.swf (#53271)\n3.31 MiB 00:16\nStory. Furry, Light. Porn, Loli, Vaginal. Misc, Mute, Moonspeak, Unoriginal, Series, Unfinished.\nCreated: 1/7 -2022 03:32:58 Last modified: 1/7 -2022 03:32:58 Server time: 1/7 -2022 03:32:58


2 Korintho 12:21\nAluor bende ni ka achako alimou, to timbeu nyalo miyo Nyasacha kuod wiya e nyimu, mi aywagi nikech ji mathoth kuomu mosetimo richo to otamore weyo timbegi maricho kaka, terruok kod anjawo.\nRing iwe gombo maricho mag jomatindo kendo ket chunyi mar luwo ngima maler, gi yie, gihera, kod kwe, kaachiel gi joma lamo Ruoth Nyasaye gi chuny maler.\nTich Joote 15:20\nTo owinjore wandiknegi mondo wanyisgi ni kik gicham chiemo motimgo misango ne nyiseche manono, kik giterre, kik gicham ring jamni mode kendo kik gicham remo.\nEmomiyo, neguru dwaro duto mag ringruok manie ngimau, kaka: terruok, dwanyruok, gombo, tim ma ok ler, kod wuoro, ma en lamo nyiseche manono.\nTo e dieru kik winjre ni nitie terruok kata kit dwanyruok moro amora, kata wuoro, nikech gik ma kamago ok owinjore jomaler moluwo Nyasaye otim.\nTimbe mag ringruok nenore ratiro, gin kaka: chode, timbe mochido, anjawo,\n1 Korintho 6:18-19\n Ringuru utony ni terruok. Richo duto ma ngʼato timo otimo oko mar ringre, to ngʼat machodo timo richo ni ringre owuon. Donge ungʼeyo ni ringreu en hekalu mar Roho Maler modak eiu kendo ma Nyasaye osechiwonu? Ok un mau uwegi;\n1 Korintho 7:2\nTo nikech weche mag terruok ngʼeny, ngʼato ka ngʼato nyaka bed gi chiege owuon kendo dhako ka dhako obed gi chwore owuon.\nJoherana, ajiwou, kaka jowuoth kendo kaka welo e pinyni, mondo uwe gombo maricho mag ringruok makedo gi chunyu.\nBer mar wangʼ wuondo ji, to chia bende rumo; to dhako moluoro Jehova Nyasaye yudo pak.\nWadaguru e ngima mobidhore kaka joma ni e ler mar odiechiengʼ, ka waweyo kit richo duto kaka, tugo e thum, mer, terruok, anjawo, dhawo kod nyiego.\n En dwaro Nyasaye mondo ubed jomaler. Nyasaye dwaro ni ubed mabor gi timbe mag terruok to bende ngʼato ka ngʼato nyaka puonjre rito ringre e yo maler kendo malongʼo,\n Timbe mag ringruok nenore ratiro, gin kaka: chode, timbe mochido, anjawo, lamo nyiseche manono, jwok, sigu, dhawo, nyiego, mirima, ichlit, miero; pogruok e kanyakla, kod gombo; mer, dwanyruok, gi timbe mamoko mobam machal gi mago. To asiemou kaka nasiemou kinde motelo, ni joma timo timbe ma kamagi ok noyud gweth mar pinyruoth Nyasaye.\n Kendo bangʼ kinde manok, chi ruodh Josef norange kagombe kendo nowachone niya, “Bi e kitanda ka mondo iriwri koda.” To Josef nodagi mowachone niya, “Ruodha ongʼeyo gimoro amora manie odni, gimoro amora ma en-go oseketo e lweta. Onge ngʼama nigi teko e odni moloya. Ruodha ok osetama gimoro amora manie odni makmana in, nikech in chiege. Koro ere kaka anyalo timo tim richo kendo makwero ma Nyasaye odagi?” To nodhi nyime kowachone Josef wechego odiechiengʼ kodiechiengʼ, to notamore riwore kode kata bedo bute.